سیمپۆزیۆمی نێوده‌وڵه‌تی (به‌ره‌و توێژینه‌وه‌ی هاوبه‌ش له پێناو ته‌ندروستییه‌كی باشدا) كۆتایی پێهات – زانکۆی پۆلیتەکنیکی سلێمانی\nسه‌رله‌به‌یانی ئه‌مڕۆ دووشه‌مه 2017/5/8 له هۆڵی سه‌ره‌كی كۆنفرانس له نه‌خۆشخانه‌ی شار، به‌سه‌رپه‌رشتی زانكۆی پۆلیته‌كنیكی سلێمانی و به هاوبه‌شی زانكۆی لیسته‌ری به‌ریتانی و زانكۆی سلێمانی و به‌ڕێوه‌به‌رایه‌تی گشتی ته‌ندروستی سلێمانی و به‌ئاماده‌بوونی چه‌ندین پسپۆرو دكتۆری تایبه‌ت له‌بواری توێژینه‌وه ، سیمپۆزیۆمی نێو ده‌وڵه‌تی به‌ناونیشانی (به‌ره‌و توێژینه‌وه‌ی هاوبه‌ش له پێناو ته‌ندروستییه‌كی باشدا) ده‌ستی به‌كاره‌كانی كرد.\nسه‌ره‌تا مه‌راسیمه‌كه به چه‌ند ساتێك وه‌ستان بۆ گیانی پاكی شه‌هیدان ده‌ستی پێكرد و له‌لایه‌ن دكتۆر ماردین وه‌ك سه‌رپه‌رشتیاری سیمپۆزیۆمه‌كه ووته‌یه‌كی له‌سه‌ر ئامانجی كاره‌كه پێشكه‌شكرد.\nپاشان له‌لایه‌م پ.ی.د ئالان فه‌ره‌یدون علی امین سه‌رۆكی زانكۆی پۆلیته‌كنیكی سلێمانی ووتارێك پێشكه‌شكراو تیایدا گرنگی سیمپۆزیۆمه‌كه‌ی بۆ ئاماده‌بووان ڕوون كرده‌وه‌و هیوای خواست به‌هه‌موو لایه‌ك كاربكرێت بۆ به‌رجه‌سته‌كردنی ته‌ندروستییه‌كی باش بۆ خه‌ڵكی هه‌رێمی كوردستان و زاڵ بوون به‌سه‌ر كێشه‌كاندا له‌ڕووی ئاماده‌سازی بۆ ئه‌نجامدانی توێژینه‌وه‌ی مه‌یدانی و به‌سوود به‌ئامانجی گه‌یشتن به ڕاستییه زانستییه‌كان،\nهه‌روه‌ها بایه‌خی هۆشیاری خه‌ڵك و پێشكه‌شكردنی خزمه‌تگوزاری ته‌ندروستی به خاڵی وه‌رچه‌رخان وه‌صفكرد له به‌دیهێنانی كۆمه‌ڵگایه‌كی ته‌ندروستدا، هه‌روه‌ها ئاماژه‌ی كرد به‌وه‌ی له ڕابردوودا زانكۆی پۆلیته‌كنیكی سلێمانی چه‌ندین كاری ۆركشۆپ و سیمپۆزیۆم و كۆنفرانسی ئه‌نجامداوه بۆ زیاتر گه‌شه‌پێدانی بواره جۆراوجۆره‌كانی ژیانی خه‌ڵك، پ.ی.د ئالان فه‌ره‌یدون سه‌رۆكی زانكۆی پۆلیته‌كنیكی سلێمانی باسی له‌و په‌یوه‌ندییه گرنگانه كرد كه‌له‌گه‌ڵ 40 زانكۆو ناوه‌ندی ئه‌كادیمی و زانستی دا به‌ستویانه به‌تایبه‌ت له ئه‌وروپاو ئه‌مه‌ریكا و به‌ریتانیا و ووڵاتانی ده‌وروبه‌ر و ئاڵوگۆڕ كردنی به‌رنامه‌و پرۆگرامی هاوبه‌ش به ئامانجی گه‌یشتن به سه‌ركه‌وتنی زانستی له هه‌رێمی كوردستاندا و چاره‌سه‌ركردنی گشت كێشه‌و گرفته‌كان به ڕێگه‌ی زانستیانه.\nدواتر له‌لایه‌ن دكتۆر میران محمد به‌ڕێوه‌به‌ری گشتی ته‌ندروستی سلێمانی ووتارێك پێشكه‌ش كراو ئاماژه‌ی به‌كاری هاوبه‌شی ته‌ندروستی و زانكۆكان كرد له‌پێناو به‌دیهێنانی ئامانجه گشتییه‌كان و ده‌سته‌به‌ركردنی كه‌شێكی ته‌ندروست بۆ هاوڵاتیان و دوور كه‌وتنه‌وه له‌هه‌ر كارێك كه زیان به‌ته‌ندروستی هاونیشتمانیان بگات.\nدوای ئه‌و له‌لایه‌ن دكتۆر كۆسار ڕاگری كۆلێجی پزیشكی له زانكۆی سلێمانی ووتارێك پێشكه‌شكراو هیوای خواست زانكۆكانی هه‌رێمی كوردستان هه‌ماهه‌نگ بن له داهێنان و ئه‌نجامدانی كاری ناوازه به هاوكاری سه‌رجه‌م ده‌زگاو دامه‌زراوه میرییه تایبه‌تمه‌نده‌كانی تری حكومه‌ت له‌پێناو به‌ده‌ستهێنانی باشترین ژیان بۆ خه‌ڵكی كوردستان به‌تایبه‌تی له‌ڕووی ته‌ندروستییه‌وه.وه .\nله‌لایه‌ن كارزان كه‌ریم توێژه‌ر له‌زانكۆی لیسته‌رو نوێنه‌ری زانكۆی لیسته‌ری به‌ریتانی ووته‌یه‌ك پێشكه‌ش ئاماده‌بووان كراو هه‌موو هاوكاری و پشتیوانییه‌كی زانكۆكه‌یانی ده‌ربڕی بۆ زانكۆكانی هه‌رێمی كوردستان و هه‌ر كارێكی هاوبه‌ش.\nدواتر سیمپۆزیۆمه‌كه به‌رده‌وام بوو به پێشكه‌شكردنی هه‌شت توێژینه‌وه له‌لایه‌ن ئه‌م به‌ڕێزانه‌وه:\n*د. ژیان صلاح له زانكۆی سلێمانی\n*د. كمال جلال رشید له زانكۆی پۆلیته‌كنیكی سلێمانی\n*د.عبدالرحمن محمد ابراهیم له زانكۆی پۆلیته‌كنیكی سلێمانی\n*تۆڵه فرج له زانكۆی لیسته‌ری به‌ریتانی\n*د. محمد عمر له زانكۆی سلێمانی\n*د. رضا حسن له زانكۆی سلێمانی\n* كارزان كه‌ریم له زانكۆی لیسته‌ری به‌ریتانی\n*رامیار كمال له زانكۆی لیسته‌ری به‌ریتانی.\nپاشان دوابه‌دوای پێشكه‌شكردنی توێژینه‌وه‌كان لیژنه‌ی سه‌رپه‌رشتی سیمپۆزیۆمه‌كه سه‌رجه‌م توێژینه‌وه‌كانی وه‌رگرت و بڕیاردرا بكرێته كۆنوسێكی گشتگیرو ئاراسته‌ی لایه‌نه په‌یوه‌ندیداره‌كان بكرێت به تایبه‌تی وه‌زاره‌تی ته‌ندروستی حكومه‌تی هه‌رێمی كوردستان.\nپاشان له كۆنگره‌یه‌كی ڕۆژنامه‌نوسیدا و به‌ئاماده‌بوونی ژماره‌یه‌ك له ده‌زگاكانی ڕاگه‌یاندن ، سه‌رۆكی زانكۆی پۆلیته‌كنیكی سلێمانی و به‌ڕێوه‌به‌ری گشتی ته‌ندروستی سلێمانی و نوێنه‌رانی زانكۆی لیسته‌ری به‌ریتانی و زانكۆی سلێمانی قسه‌یان بۆ ڕاگه‌یاندنه‌كان كرد.


دەزگای لوتکە بۆ کاروباری پەنابەران چەند ڕێنماییەکی تایبەت بەو کەسانە بڵاوکردەوە کە دەیانەوێت کۆچ بکەن و داوایان لێدەکات لە گەشتەکەیاندا چەند پێداویستییەکیان پێ بێت.\nئاری جەلال، سەرۆکی دەزگای لوتکە بۆ کاروباری پەنابەران، راگەیەندراوێکى بڵاوکردەوە و ئاماژە بەوە دەکات “هەر کەسێک بڕیاریداوە بە ڕێگا نایاساییەکانی وشکانی یاخود دەریایی کۆچ بکات بۆ گەیشتن بە وڵاتانی ئەوروپا، پێویستە ناسنامەی عێراقی (پـاسپـۆرت)ى پێ بێت، تـا لەکاتی دەستگیرکردندا گرفتی بێ ناسنامەیی بۆ دروست نەبێت و بۆ ماوەی درێژخایەن لە گرتووخانەکاندا نەمێنێتەوە”.\nسەرۆکى دەزگاى لوتکە بەپێویستى دەزانێت پێش بەڕێکەوتن زانیاری و ناو و ژمارە تەلەفۆنی ئەو کەسانەی هاوسەفەری یەکترن بنێرن بۆ کەسوکاری یەکتر، هەروەها چالاککردنی هێڵی ئینتەرنێت و دابەزاندنی بەرنامەکانی ماسنجەر، وەتس ئەپ، ڤایبەر بۆ مۆبایل و ناردنی لۆکەیشنی بەردەوامی ئەو ڕێگایانەی پێیاندا دەڕۆن بۆ کەسوکاریان.\nئارى جەلال دڵنیایى ئەوە دەدات کە ئەگەر کۆچبەر ئەو رێنماییانە جێبەجێ بکەن لەکاتی دابڕانیان بە هەر هۆکارێک، زانیاری پێویست لەبەردەستی کەسوکاریان و دەزگای لوتکە دەبێت بە مەبەستی دۆزینەوەیان و هاوکاریکردنیان.\n18:26 دوو شه‌ممه 14 تشرینی یه‌كه‌م 2019\nیاداشتێک بۆ کەمکردنەوەى دەوامى فەرمانبەران ئاڕاستەى پەرلەمانى کوردستان دەکرێت\n"زیادکردنى دەوام کێشەى کۆمەڵایەتی و ئابوری و تەنانەت تەندروستی و دەرونیشى دروستکردووە"\n20:49 یه‌ك شه‌ممه 29 ئه‌یلول 2019\n10:43 سێ شه‌ممه 24 ئه‌یلول 2019\nترەمپ: ئەگەر دادپەروەری هەبێت من شایەنی خەڵاتی نۆبڵی ئاشتیم\n16:29 یه‌ك شه‌ممه 13 تشرینی یه‌كه‌م 2019\n21:59 سێ شه‌ممه 08 تشرینی یه‌كه‌م 2019\nتوركيا سەنگەرێکى هەسەدەى تۆپبارانکرد و ڕێگەى هاتوچۆى نێوان سوریا و عێراقیشى پچڕاند


فاوچی: ئەنجامی ڤاکسینەکەی مۆدێرنا زۆر سەرسوڕهێنەرە له‌سه‌دا 95 كاریگه‌ره\n2020-11-17 [11:15 AM]\nپسپۆڕی باڵای نەخۆشیە گوازراوەکانی ئەمەریکا ئانتۆنی فاوچی لە لێدوانێکدا بۆ دەزگای هەواڵی فرانس پرێس پێشوازی لە ڕاگەیاندنەکەی کۆمپانیای مۆدێرنای ئەمەریکا کرد سەبارەت بەوەی ئەو ڤاکسینەی بەرهەمی هێناوە دژی ڤایرۆسی کۆرۆنا کە هێشتا لە تاقیکردنەوەدایە لە سەدا نزیکەی 95 کاریگەرە.\nئەندامی کۆمەڵەی کاری سەرۆکایەتی بۆ ڕووبەڕووبوونەوەی ڤایرۆسی کۆرۆنا و کەسایەتیەکی دیار لە ئەمەریکا ئانتۆنی فاوچی رایگه‌یاند، بیرۆکەی ئەوەی ڤاکسینێکمان هەبێت لە سەدا 95 دژی ڤایرۆسی کۆرۆنا کاریگەر بێت شتێکی زۆر سەرسوڕهێنەرە.\nوتیشی، ئەم ئەنجامە بەڕاستی سەرسوڕهێنەرە، پێم وانیە کەس باوەڕی کردبێت بەم شێوەیە باش بێت.\nفاوچی باسی له‌وه كرد، زۆرێک گومانیان هەبوو لەسەر ئەم تەکنەلۆجیایە کە هێشتا تاقی نەکرابۆوە بەڵام کاریگەریی خۆی سەلماند، تەنانەت هەندێک ڕەخنەشیان لێدەگرت.\nبەپێی بڕوای فاوچی، ئەم دوو ئەنجامە پارێزراوی ئەم تەکنەلۆجیایە دەسەلمێنێت چونکە " داتاکان خۆیان قسە دەکەن."\nوتیشی، " پێم وایە کاتێک دوو ڤاکسینی لەم شێوەیەت هەبێت کە زیاتر لە سەدا 90 کاریگەرییان هەبووە، چیتر تەکنەلۆجیاکە ناچار نییە بەڵگەی لەسەر کاریگەرییەکەی بخاتەڕوو."


ئێستا دەتوانیت سیستەمى (ئەندرۆید ئۆتۆ) لەسەر هەموو ئۆتۆمبێلێک کار پێبکەیت! – کەی ئای تی ئێن\nئەندرۆید 8, تشرینی دووه‌م 2016\nئێستا دەتوانیت سیستەمى (ئەندرۆید ئۆتۆ) لەسەر هەموو ئۆتۆمبێلێک کار پێبکەیت!\nکۆمپانیاى (گوگڵ)ى ئەمریکى ٢ ساڵ پێش ئێستا سیستەمێکى ناوازەى تایبەت بە ئۆتۆمبێلەکان ڕاگەیاند بەناوى (ئەندرۆید ئۆتۆ – Android Auto) کە شوێن فەرمانە دەنگییەکان دەکەوت بۆ ناردنى نامە و پەیوەندیکردن و دیاریکردنى ئاڕاستەى شوێنەکان زۆر بەئاسانى، جگە لەبوونى هەزارەها ئەپڵیکەیشنى بەسوود تێیدا کە دەتوانین بڵێین ئەمانە وایان سیستەمەکە کردبوو ببێت بە کارئاسانیەکى تەواو بۆ ژیانى شۆفێران!\nبێگومان دەستخستنى سیستەمێکى ئاوەها ناوازە قورسە بەتایبەتى دەبێت ئۆتۆمبێلەکە لەبنچینەدا پشتگیرى ئەم سیستەمە بکات ئەوسا کار دەکات، یاخود دەبێت سیستەمەکە بۆ ئۆتۆمبێلەکە زیاد بکەیت و بۆى ببەستیت کە ئەمەیش تێچوەکەى زۆرە، هەموو ئەم پێداویستیانە بۆ دەستخستنى ئەم سیستەمە لەئێستادا کۆتایی پێهات ئەمەیش دواى ئەوەى گوگڵ دوێنێ بەردەستبوونى تەواوى سیستەمەکەى لەسەر مۆبایلە ئەندرۆیدەکان ڕاگەیاند!\nکۆمپانیا بەنێوبانگەکە دوێنێ لە بڵۆگى فەرمى خۆى هەواڵەکەى ڕاگەیاند و جەختى لەوە کردەوە سیستەمەکە بە نوێکردنەوەیەک بۆ ئەپڵیکەیشنى (Android Auto) بەتەواوى بەردەست دەبێت، ئەمەیش لەکاتێکدایە کە پێشووتر ئەپڵیکەیشنەکە تەنها کارى ئەوەبوو مۆبایلەکە بە ئۆتۆمبێل پەیوەست بکات و بەکاربەر بەهۆیەوە بتوانێت دەستکارى ڕێکخستنەکان بکات، بەڵام دواى ئەم نوێکردنەوەیە سیستەمى ناوبراو بەتەواوى لەسەر ڕوونما(شاشەى) مۆبایلەکە بەردەست دەبێت و بەکاربەر دەتوانێت هەموو ئەرکەکانى سیستەمەکەى پێ راپەڕێنێت.\nتا ئەم ساتە نوێکردنەوەکە بۆ ئەپڵیکەیشنى (Android Auto) لەسەر کۆگاى گوگڵ پلەى بەردەست نییە، بەڵام لە چەند ڕۆژى داهاتوودا نوێکردنەوەکە بەردەست دەبێت و گشت بەکاربەرێکى مۆبایلى ئەندرۆید دەتوانێت کار بەسیستەمى (ئەندرۆید ئۆتۆ) بکات تەنها لەسەر مۆبایلەکەى!\nبۆ داگرتنى ئەپڵیکەیشنى (Android Auto) لەکۆگاى گوگڵ پلەى کرتە بکە\nتاگەکان ئەندرۆید ئەندرۆید ئۆتۆ گوگڵ\nریکلام کردنkit[email protected]


ئه‌مرۆ پاركی ئازادی سلێمانی\nسه‌رۆكایه‌تی شاره‌وانی سلێمانی ڕایده‌گه‌یه‌نێت كه ئه‌مرۆ ژماره‌یه‌ك هاوڵاتی بەسەر سیاج‌و دیواری پاركی ئازادیدا چونەتە ناو پاركەكەوەو قەرەباڵغییان دروستكرد.\nئاوێنه: سه‌رۆكایه‌تی شاره‌وانی سلێمانی له‌ڕونكردنه‌وه‌یه‌كدا ڕایگه‌یاندووه، بەڕێوەبەرایەتی باخچەكانی سلێمانی بەمەبەستی كۆنەبونەوەو دروستنەكردنی قەرەباڵغی دەرگای زۆربەی پاركەكانی بەڕوی هاوڵاتیاندا داخستووە لەنێویشیاندا پاركی ئازادی ئەوەش بەمەبەستی جێبەجێكردنی یەكێك لەڕێنماییە سەرەكییەكانی بەرەنگاربونەوەی ڤایرۆسی كۆرۆنا، بەڵام ئەوەی جێگای نیگەرانییە هەندێك هاوڵاتی پابەندی ئەو ڕێنماییە نابن.\nله‌ڕونكردنه‌وه‌كه‌دا هاتووه، ئەمڕۆ هەینی ٣ی نیسانی ٢٠٢٠، سەرباری درێژكردنەوەی قەدەغەی هاتوچۆو دروستنەكردنی قەرەباڵغی وەك هەنگاوێك بۆ پێشگرتن لەڤایرۆسی كۆرۆنا، ژمارەیەك هاوڵاتی بەسەر سیاج‌و دیواری پاركی ئازادیدا چونەتە ناو پاركەكەوەو قەرەباڵغییان دروستكردبو.\nشاره‌وانی سلێمانی ده‌ڵێت، بۆ كۆتایهێنان بەو كۆبونەوەو قەرەباڵغییەش، لێپرسراوی هۆبەی پاركی ئازادی كە ڕۆژانە بێ گوێدانە پشوی فەرمی لەئەركدایە پەیوەندی بەبنكەی ئاسایشی ڕزگارییەوە كردووە، بەسوپاسەوە ئەوانیش بەدەم داواكارییەكەیەوە چون‌و كۆتاییان بەو قەرەباڵغییە هێناوە پاركەكەیان بەهاوڵاتییان چۆڵكردووە ئەوەش لەپێناو پاراستنی بەرژەوەندی گشتیی‌و تەندروستی ئەو هاوڵاتییانەی سەردانی پاركەكەیان كردبو.\nتەقینەوەیەك لە مەخمور رووی دا و قوربانی لێكەوتوەتەوە \nوەزارەتی ناوخۆ ئاگادارییەکی بڵاوکردەوە\nجەعفەر ئێمینكی: لەگەڵ یەكێتیی كۆدەبینەوە، چونكە ناكرێت دۆخەكە بەو شێوەیە بەردەوام بێت


چۆن مامەڵە لەگەڵ پیاوی بەگوماندا دەکەیت\n2017-02-15 [10:52 AM]\nبێگومان کەسانی زۆر بەگومان لەهەموو شتێک زۆرن و لە هەردوو ڕەگەزدا ئەم ڕەفتارە بوونی هەیە، بەگشتی پێوستە چۆن ڕەفتار و مامەڵە لەگەڵ ئەو جۆرە پیاوانەدا بکرێت لەلایەن خانمانەوە، بەتایبەت کاتێک ئەو پیاوەی کە بەردەوام بە گومانەوە سەیری ڕەفتارەکانی بەرامبەر دەکات هاوسەری بێت کە ڕەنگە زۆر کات ئەمە بگاتە دڵپیسی.\nچۆنێتی شێوازی مامەڵەکردن لەلایەن خانمانەوە بۆ کەسایەتی ئەو جۆرە لە پیاوان؟\n1-هەوڵبدە متمانەت ئەو پیاوە یاخود هاوسەرەکەت بەدەستبهێنە لەهەموو ڕوویەکەوە لەڕێگەی ڕەفتارەکانتەوە و تەواوی هەستەکانتی بۆ دەربڕە و هەموو ڕووداوەکانی بە تەواوی بۆ باس بکە ڕاستگۆیانە، بۆ ئەوەی تەواو متمانە پێت هەبێت.\n2-هەوڵبدە هێمن و لەسەرخۆ ڕەفتاری لەگەڵدا بکە و لەگەڵی بدوێ، هەوڵبدە لە کێشەکانی بگەیت و هۆکاری گومانەکەی بدۆزیتەوە.\n3-ئەگەر ئەو پیاوەت زۆر خۆشدەوێت کە هەمیشە بە گومانەوە و دڵپیسە و دەتەوێت لەگەڵیدا بژیت، ئەوا هەوڵبدە بەپێی توانا متمانەت دروست بکە و بە میهرەبانیەوە ئەو گومانانەی بڕەوێنەرەوە.\n4-هەرگیز لەبەردەمیدا باس لەوە مەکە کە ئەو بەو جۆرەیە و دەزانیت گومانی لە فڵان بابەت هەیە، بەڵکو بەشێوازێکی گومانەکەی بڕەوێنەرەوە کە هەست نەکات.\n5- هەوڵبدە قسەکانت زۆر ڕوون بن و هێندەی تر گومانی لادروست نەکەن و زیاتر لە مانایەک لە خۆنەگرن، کاتێک هەستدەکەیت پێویستە گفتوگۆ لەگەڵ ئەو پیاودا بکەیت دەربارەی بابەتێک کە ئەو گومانی تێدا هەیە هەوڵبدە تەواوی بەڵگەکان کۆبکەرەوە بۆ ئەوەی تەواو بۆی ڕوونبکەیتەوە.\n6-بەهەموو جۆرێک بەدووربە لە گفتوگۆ و زۆر وتن و ڕووبەرووبوونەوە کاتێک دەزانیت توڕەیە.\n7-زۆر داوای لێبوردن مەکە و بۆ هەموو شتێکی بیانوو مەهێنەوە دەنا گومانی زیاتر دەبێت.\n8-کاتێک دەتەوێت دەربارەی مامەڵە و ڕەفتارێکی هەڵەی ئەو بدوێی لەبەردەم هیچ کەسدا باسی مەکە.\nئەم هەواڵە 6433جار خوێندراوەتەوە


ناوەڕۆکی رێککەوتنەکەی کیم جۆنگ ئون و دۆناڵد ترەمپ ئاشکرا دەبێت\nزیاتر لە 70 ساڵە لە دوو بەرەی دژ بە یەکن\nهەرمان خالید 12/06/2018 - 10:03 بڵاوکراوەتەوە لە جیهان\nناوەڕۆکی رێککەوتنەکەی هەردوو سەرۆکی ئەمریکا و کۆریای باکوور ئاشکرا دەبێت.\nئاژانسی هەواڵیی فەرەنسی (فرانس پرێس)، ناوەڕۆکی ئەو بەڵگەنامەیەی بڵاو کردووەتەوە، کە دۆناڵد ترەمپ و کیم جۆنگ ئون واژۆیان لەسەر کرد.\n- ئەمریکا و کۆریای باکوور هەماهەنگیی دەکەن بۆ چارەسەرکردنی کێشەکانی نیمچە دوورگەی کۆریا.\n- هەردوو سەرۆک چاودێریی کۆبوونەوەکانی داهاتووی وەزیرانی دەرەوەی وڵاتەکانیان دەکەن.\nبەهای دراوەکان 25-8-2019\nدایکێک منداڵێک بە دڕندانەترین شێوە دەکوژێ\nسوپای ئیسرائیل وردەکاریی هێرشەکەی سەر دیمەشق ئاشکرا دەکات\nلە شەش مانگدا 30 کەس لە دیالە خۆیان کوشتووە


بانگەوازی كۆمسیۆنی راگەیاندنی كۆنگرەی نەتەوەیی كورد روو بە میدیا كاران\nپێنج شەممە, 08. 8. 2013\tكۆمسیۆنی راگەیاندنی كۆنگرەی نەتەوەیی كورد\nكۆمسیۆنی راگەیاندنی كۆنگرەی نەتەوەیی كورد بانگەوازێكی روو بە راگەیەندكارانی هەر چوار پارچەی كوردستان بڵاو كردۆتەوە.\nدەقی بانگەوازەكە بەم چەشنەیە:\nبانگەوازێك لەكۆمیسیۆنی راگەیاندنی كۆنگرەی نەتەوەیی كورد بۆ سەرجەم شارەزایانی بواری میدیا و رۆشنبیران و راگەیاندنكاران و رۆژنامەنووسانی كورد لەسەرجەم پارچەكانی كوردستان.\nبەمەبەستی داڕشتنی راپۆرتێكی گشتگیر لەسەر دانانی ستراتیژیەتی نەتەوەیی بۆكاری راگەیاندن لەكوردستان، داوا لە‌بەڕێزتان دەكەین لەبارەیی ئەرك و رۆل و پەیام و ئامانجی راگەیاندنی كوردی پێشنیازاكانتان لەماوی نێوان ٧ی ئاگوست هەتا ١٢ی ئاگوستەوە پێشكەش بەكۆمسیۆنی راگەیاندن بكەن بەم ناونیشانەی خوارەوە:\nجاری خوێندراوه: 1653


ئەو ھەستەی بە ئاخاوتن دەیشاریتەوە زمانی جەستەت ئاشکرای دەکات\nدەکرێت بیرۆکە و ھەستە شاراوەکانی مرۆڤ لە ڕێگەی ھەڵسوکەوتی جەستەوە دەربکەوێت ئەمەش لەلایەن زانایانی دەرونی پێی دەوترێت زمانی جەستە ،کە بریتیە لە ھەڵسوکەوتی خۆنەویست ھەندێکیان کۆنترۆڵ دەکرێت و ھەندێکی تریان بە ئاشکرا دەردەکەوێت و ناشاردرێتەوە،بۆیە ئەوانەی شارەزاییان لە زمانی جەستەدا ھەبێت دەتوانن تێبگەن لە ھەموو ئەو نیشانانە، زمانی جەستە زمانێکی نوێی پەیوەندییە کە گرنگی دەدات بە جووڵە و گوزارشتەکانی تاک لە کاتی گفتوگۆ یاخود ھەڵسووکەوت و پەیوەندی لەگەڵ کەسانی تردا، بۆیە جووڵەی خۆنەویستی جەستەی مرۆڤ بە نیشانەی بینراوی ھەستە شاراوە ناوەکییەکان دادەنرێت،\nزانایانی دەرونی پێیانوایە لە %٦٠ ی پەیوەندی و گفتوگۆی نێوان کەسەکان لە ڕێگەی زمانی جەستەوە ئەنجام دەدرێت ،ھەروەھا ئەم ھێما و ھەڵسوکەوتانە ٥ ئەوەندەی وشە کاریگەری زیاترە، زۆرینەی کەسەکانیش گرنگی نادەن بە ھەڵسوکەوت و زمان و نیشانەکانی جەستە بۆیە دەکرێت بە ئاسانی بیانخوێنیتەوە و لێیان تێبگەیت.\nھەندێک لەو ھێماو نیشانانەی جەستە کە مانابەخشن و دەکرێت ھەستی کەسەکان پێبزانیت ئەمانەن :-\n-دەست ھێنان بە دەموچاودا یاخود لووت لە کاتی گفتوگۆدا ،ئەم کارە نیشانەی درۆکرنە .\n-گوشینی پەنجەکانی دەست واتای ئەوەیە کەسەکە ناڕەحەتە یاخود پەشۆکاوە و لە دڵڕاوکێدایە .\n-دەست ھێنان بە گوێچکەدا یاخود خوراندن مانای وایە کەسی گوێگر گومانی ھەیە لە قسەکانی بەرامبەر، ھەروەھا خوراندنی گوێچکە و لووت و ریش لە کاتی گفتوگۆدا مانای ئەوەیە کەسەکە تێناگات لە قسەکان.\n-شێلانی پەنجەکان بە شێوەیەکی نەرم لە لایەن ژنانەوە مانای کرانەوە و ئاسوودەییە لەگەڵ ئەو شوێنەی تێیدایە .\n-لێک ئاڵاندنی قۆڵ و مەچەک و خاوکردنەوەی جوڵەی چاو مانای بێزاربوونە لە گفتوگۆکە .\n-گەر لە کاتی قسەکردندا پەنجەکانی دەستی لێک بئالێنێت ئەوە مانای وایە بە شێوەیەکی ژیرانە و تێگەشتوو گفتوگۆدەکات.\n-کردنەوەی ھەردوو دەست مانای ڕاستگۆییە.\n-گوزارشتەکانی چاو لە گرنترین نیشانەکانن کە زانایانی دەرونی پشتی پێدەبەستن لە شیکردنەوەی زمانی جەستەدا ،چونکە بە ھیچ جۆرێک کۆنتڕۆڵ ناکرێت ،وەک گەورە بوونی بیلبلەی چاو لە کاتی خۆشیدا بە پێچەوانەشەوە بچوکبوونەوەی لە کاتی خەمخواردن و دڵتەنگیدا.\n-خوراندنی چاو لە کاتی گفتوگۆ مانای ھاوڕا نەبوونە لەگەڵ کەسی بەرامبەردا .\n-دەست گرتن بە ملەوە لە کاتی گفتوگۆ ،مانای ئەوەیە کەسەکە باوەری بە قسەکانی کەسی بەرامبەر ھێناوە و خەریکە ڕای دەگۆڕێت.\n11 مانگ پێشتر - Nov 18 2017 1:42PM


هەرێمی كوردستان.. ژمارەی توشبووانی كۆرۆنا زۆر زیادیكردووە بەڵام كەس نەمردووە\nوەزارەتی تەندروستیی هەرێمی کوردستان ڕایگەیاند، لە ماوەی 24 كاتژمێری ڕابردوودا 131 كەسی نوێ تووشی كۆرۆنا بوون، هیچ كەسێكیش بە هەمان هۆكار نەمردووە.\nوەزارەتی تەندروستیی هەرێمی كوردستان لە ڕاگەیەندراوێكدا لەبارەی ئاماری 24 كاتژمێری ڕابردووی پەتای كۆرۆنا، ئەمڕۆ هەینی 19ی شوبات ڕایگەیاند، “لە هەرێمی كوردستان 131 كەسی نوێ تووشی كۆرۆنا بوون، زۆرترین ژمارەی توشبوونیش لە پارێزگای هەولێر بووە كە 53 كەس توشبوون”.\nلەبارەی مردن بە كۆرۆنا وەزارەتی تەندروستیی هەرێم ئاشكرایكردووە، “لەو ماوەیەدا هیچ توشبوویەكی كۆرۆنا لە هەرێمی كوردستان گیانی لەدەستنەداوە”.\nبەگوێرەی ڕاگەیەندراوەكەی وەزارەتی تەندروستی، ژمارەی ئەو كەسانەی لە ماوەی 24 كاتژمێردا چاكبوونەتەوە، بریتییە لە 80 كەس.\nلە دوو هەفتەی ڕابردوودا، ژمارەی توشبووانی كۆرۆنا لە هەرێمی كوردستان ڕۆژانە یەك لەسەر پێنجی ژمارەكەی ئەمڕۆ بوو.\nکەسوکاری زیندانیکراوانی بادینان ڕاگەیەندراوێكیان بڵاكردەوە\nباڵیۆزخانەی ئەمریكا ڕاگەیەندراوێكی لەبارەی دەستگیركراوانی بادینانەوە بڵاوكردەوە\nلە 24 کاتژمێری ڕابردوودا هیچ گیانلەدەستدانێک بە کۆرۆنا تۆمارنەکراوە\nوەزارەتی تەندروستیی هەرێمی کوردستان، ئەمڕۆ چوارشەممە 9ی شوبات ئاماری شەو و ڕۆژی رابردووی توشبوون و گیانلەدەستدانی بە کۆرۆنا…\nهەولێر.. تۆمەتبارێك كە لە 2009ەوە داواكراوە دەستگیركرا\nپۆلیسی هەولێر ڕایدەگەیەنێت، “بكوژ”ێكیان دەستگیركردووە کە لە ساڵی 2009-ەوە فەرمانی دەستگیرکردنی هەیە. بەشی ڕاگەیاندنی بەڕێوبەرایەتی پۆلیسی پارێزگای هەولێر…\nعێراق ڕێگەنادات هەرێم دادگایەكی تایبەت بە داعشی هەبێت و كوردستانیش ناڕازییە\nعێراق ڕێگەنادات هەرێمی كوردستان دادگایەكی تایبەت بە دادگاییكردنی چەكدارانی داعشی هەبێت و پەرلەمانتارێكیش دەڵێت، بەپێی دەستور هەرێم مافی…


کارەساتی خوێناوی ئانکارا پەڵەیەکی شەرمەزاری تر بە نێو چاوانی حکومەتی ئۆردوغانەوە – رادیو ده‌نگی ئازادی و یه‌كسانی\nکارەساتی خوێناوی ئانکارا پەڵەیەکی شەرمەزاری تر بە نێو چاوانی حکومەتی ئۆردوغانەوە\nبەپێی دوایین راپۆرتەکان، ژمارەی قوربانیانی هێرشە خۆکوژیەکەی رۆژی شەممەی ئانکارا گەیشتۆتە زیاتر لە ١٠٠ کەس. لە جەریانی ئەم عەمەلیاتە خۆکوژیەدا زیاتر لە ٢٤٠ کەسیش بریندار بوون کە نزیکەی ٥٠ کەسیان بارودۆخیان خراپە. بەپێی راپۆرتەکان لە حاڵێکدا کە خۆپیشاندانی هێزە چەپ و ئازادیخوازەکان لە ناڕەزایەتی بە سەرکوتەکانی ئەم دواییە لە تورکیە و لەوانە لە ناڕەزایەتی بە هێرشی ئەڕتەشی تورکیە بۆسەر شارەکانی کوردستان لە دەرەوەی ئیستگای ناوەندی ڕێگای ئاسنی ئانکارا لە ئارادا بوو بۆمبەکان تەقیونەتەوە. ئەم رێپێوانە لەژێر ناوی “ئاشتی و دیموکراسی” دا لەسەر بانگەوازی سازمانە چەپەکان، حیزبی دیموکراتیکی گەلان و چەند یەکێتیەکی کرێکاری پێکهاتبوو. بەپێی هەواڵەکان پۆلیسی تورکیە هێرشی کردۆتە سەر ئەو کەسانەی کە ویستویانە یارمەتی ئەو بریندارانە بدەن کە خەڵتانی خوێن لە مەیدانەکەدا کەوتبوون.بەشوێن ئەم کارەساتە گەورەدا داود ئۆغڵو سەرۆک وەزیری تورکیە وێڕای راگەیاندنی ٣ رۆژ ماتەمینی گشتی لەوپەڕی بێشەرمیدا، پ. کا. کا، چەپگەرا ماڕکسیست ــــ لینینیستەکان و حیزبی ئینقلابی ئازادی خەڵکی تورکیەی له ریزی داعش ناولێبرد و ئه‌وانی بە هۆکاری بیلقوەی ئەم جەنایەتە ناساند. سەرۆک کۆمار و سەرۆک وەزیری تورکیە لە حاڵێکدا داوای توێژینەوە و تەحقیقاتیان لەبارەی ناسینەوەی سه‌به‌بكارانی ئەم جەنایەتە کردوە کە دەزگا دەوڵەتییەکەیان تا ئێستا نه‌یانویستووه تاوانبارانی هێرش کردنەسەر هەڵسوڕاوانی سوسیالیستی لایەنگری بزوتنەوەی خۆڕاگری کۆبانی لە شاری سوروچ بدۆزنەوە و رێکخەرانی هێرش بۆسەر کۆبونەوەی هەڵبژاردنی حیزبی دیموکراتیکی گەلان لە شاری دیاربەکر لە مانگی ژوئیەی هێشتا بە خەڵک نەناساندوە.\nبە ناسینی ماهیەتی ئەم دەغەڵکاریانە و سیاسەتی تیرۆریزمی دەوڵەتی ئۆردوغان و داود ئۆغڵو بوو کە لە ئێوارەی رۆژی شەممە ١٠ و رۆژی یەکشەممە ١١ی ئۆکتۆبەردا بە هەزاران کەس لە شارەکانی ئیستانبول و ئانکارا و ئیزمیر رژانە سەر شەقامەکان و بە هەڵگرتنی ئەو پلاکاردانەی لەسەریان نووسرابوو “قاتڵەکان دەناسین” و بە دانی دروشمی “خەڵک دەزانن قاتڵ کێیە”، ” ئۆردوغان قاتڵە”، نه‌فره‌ت و بێزاری و ناڕه‌زایەتی خۆیان لەدژی جەنایەتەکانی دەوڵەت دەربڕی. سەلاحەدین دمیرتاش، یەکێک لە رێبەرانی حیزبی دیموکراتیکی گەلان لە کاردانەوە بە قسەکانی ئۆردوغان کە وتبووی ” ئامانج لە هێرشی تیرۆریستی زەربەدان بووە لە یەکپارچەیی، هاوپشتی و ئاشتی لە وڵاتدا” وتی: “ئەم هێرشە، هێرشێک نەبوە بۆسەر یەکپارچەیی و شتی لەمجۆرە، بەڵکو هێرشی دەوڵەتە بۆسەر خەڵک. ئێوە قاتڵن. دەستتان بەخوێن سورە.\nکارەساتی خوێناوی ١٠ی ئۆکتۆبر لە درێژەی مەنتیقی عەمەلیاتی تیرۆریستی لەدژی لاوانی سوسیالیست لە شاری سوروچ، هێرش بۆسەر کۆبونەوەی هەڵبژرادنی حێزبی دیموکراتیکی گەلان، گرتن و زیندانی کردنی هەڵسوڕاوانی چەپ و ئازادی خواز لە ئاستی سەرتاسەریدا، هێرشی نیزامی بۆسەر شارەکانی کوردستان و بۆمباران کردنی پێگەکانی پ. کا. کا لە کوردستانی عێڕاق روویداوە. رۆژژمێری جەنایەتەکانی ئۆردوغان لە شکستی هەڵبژاردنی ٧ی ژوئێنەوە تا ئێستا نیشانی ئەدات کە ئۆردوغان لە رێبەریی حیزبی ئاک پارتیدا بۆ پاوان کردنی هەموو دەسەڵاتەکان لە دەستی خۆیدا لە هیچ جەنایەتێک سڵ ناکات. ئۆردوغان لە مانگی ئوتی ٢٠١٤ دا کە “حیزبی کۆماری خوازی گەل”ی لە هەڵبژاردنی سەرۆک کۆماریدا شکستدا و هەوڵی داوە پێگەی سەرۆک کۆماری کە لە پێکهاتەی حکومەتی تورکیەدا لایەنی تەشریفاتی هەبوو بە دانانی داود ئۆغڵوی هاوپەیمانی نزیک لەخۆی وەک سەرۆک وەزیر بکاتە ناوەندێکی بەهێز. لە هەڵبژاردنی ٧ی ژوئێنیشدا ئۆردوغان بە دوای بەدەست هێنانی زۆرینەی پاڕلمانیدا بوو بۆ ئاک پارتی تا بە پشت بەستن پێی بتوانێ قانونی ئەساسی بگۆڕێت و سەرۆک کۆماری بکاتە ناوەندێکی بەهیزی ئیجرایی و لەم رێگایەوە درێژە بە سەرەڕۆییەکانی بدات. بەڵام سەرکەوتنی حیزبی دیموکراتیکی گەلان لە هەڵبژاردنی ٧ ی ژوئێندا ئاواتەکانی ئۆردوغانی بۆ بوون بە سەر کۆمارێکی بەهێز لە دیکتاتۆڕیەکی پاڕلمانیدا بە بادا.ئۆردوغان و ئاک پارتی بۆ قەرەبوو كردنی شکستی هەڵبژاردنی ٧ ی ژوئێن نە تەنیا هێرشی نیزامی بەرینیان لەدژی بزوتنەوەی ڕەوای خەڵکی کوردستان سازماندا بەڵکو بۆ پاشەکشە کردن بە هێزە چەپ و سوسیالیست و ئازادی خوازەکان لە سەرتاسەری تورکیە کە رۆحی بزوتنەوەی داگیركردنی پارکی گزی لە ناڕەزایەتیەکانیدا دەردەخات لەهیچ کردارێکی تیرۆریستی و جەنایەتێک ده‌ست ناپارێزێت.\nحیزبی ئاک پارتی کە پەروەندەی گەندەڵی ماڵی، پەروەندی پشتیوانی لە ئێخوان موسلمین لە میسر، ئەلنێهزە لە تونێس و ڕەوتە ئیسلامیەکان لە لیبی و هاوکاری لەگەڵ داعشی لەبن باڵ دایە، بە کوشتاری چالاکانی سوسیالیستی لایەنگری بزوتنەوەی خۆڕاگری کۆبانی لە شاری سوروچ و بە عەمەلیاتی تیرۆریستی ١٠ی مانگی ئۆکتۆبر لە ئانکارا و درێژەدان بە هێرش بۆسەر خەڵکی مافخوازی کوردستان پەروندەی پڕ لە جەنایەتی خۆی قەبەتر دەکات. حیزبی ئاک پارتی کە بەرەوڕووی شەپۆلێک لە نەفرەت و بێزاری ئینسانە ئازادیخواز و سیکۆلارە دژی داعشەکان بۆتەوە لە سەرتاسەری تورکیەدا بە کرداری تیرۆریستی و بە میلیتاریزە کردنی کوردستان و پەرەدان بە دەمارگرژی دواکەوتوانەی ناسیۆنالیستی و شۆوینیستی پان تورکیستی ناتوانێ ئەو هاوسەنگی هێزەی ئێستا تێکبدات و کۆتایی بە بونبەستە سیاسیەکانی بێنێ.\nدەوڵەتی تورکیە لە دوو مانگ لەوە پێشەوە ئیجازەی بە هێزەکانی ناتۆ داوە تا کەڵک لە پێگەی ئاسمانی ئینجرلیک لە خاکی ئەم وڵاتەدا وەربگرن بۆ عەمەلیات لە سوریە و عێڕاق لە بەرانبەر دروست کردنی ناوچەیەکی بۆشایی لە خاکی سوریەدا و دەستەبەر کردنی رەزامەندی زمنی دەوڵەتانی ئامریکا و ئوروپایی بۆ هێرشی هەمە لایەنە کردنەسەر خەڵکی کوردستان و بەرەی ئازادیخوازی لە سەرتاسەری تورکیە. ده‌وڵه‌تی توركیه له‌م ماوه‌یه‌دا هه‌وڵی داوه كه به شێوه‌ی به‌رنامه‌بۆداڕێژراو به په‌ره‌پێدان به قه‌یرانی په‌نابه‌ریه‌تی و سات و سه‌ودا كردنی پشتی په‌رده و شاراوه له‌گه‌ڵ ده‌وڵه‌تانی ئوروپایی بۆ چاره‌سه‌ر كردنی ئه‌م قه‌یرانه، خه‌باتی ئازادیخوازانه له توركیه و بزووتنه‌وه‌ی عادڵانه‌ی خه‌ڵكی كوردستانی له نێو بێده‌نگی ژۆرنالیسمی ئه‌جیر و گوێ له‌مستی رۆژئاوا، خه‌ڵتانی خوێن بكات.\nدەوڵەتی ئەم وڵاتە دوای شکستی هەڵبژاردنی ٧ی ژوئێن و پەرەگرتنی رۆحیەی خەباتکارانە لە شارەکانی کوردستان میلیتاریسم و نیزامیگەری خستوەتە جێگای ڕەوتی وتووێژ لەگەڵ پ. کا. کا و پرۆسەی ناسراو بە ئاشتی. لە ئێستاشدا لە هەوڵدایە تا بە کرداری تیرۆریستی و توند کردنەوەی فەزای جەنگی لە کوردستان و وەجۆش هێنانی ئەفکاری دواکەتوانەی ناسیۆنالیستی و شۆوینیستی لە ئاستێکی سەرتاسەریدا و هێرش کردنەسەر دەفتەرەکانی حیزبی دیموکڕاتیکی گەلان و دروست کردنی ترس و وەحشەت لە کۆمەڵگادا بەکردەوە رەوتی هەڵبژاردن لە رۆژی یەکی نوامبردا رابگرێت. لە بارودۆخی ئێستادا پەرەسەندنی پێوەندی بزوتنەوەی رەوای خەڵکی کوردستانی تورکیە لەگەڵ بزوتنەوەی کرێکاری و باقی بزوتنەوە پێشڕەوە کۆمەڵایەتیەکان لە ئاستی سەرتاسەریدایە کە دەتوانێ تیرۆریزمی دەوڵەتی و سیاسەتی فاشیستی دەوڵەتی ئاک پارتی تووشی شکست بکات.\nPrevious Article به رنامه كاني پاش نیوه رؤی ئه مرؤ 2015/10/12\nNext Article خاوێنکردنەوەی ئەشکەوتی کەرەفتوو لە لایەن ژینگەدۆستان


عێراق لە نێوان ناكۆكی ئێران و ئەمریكا\nلە ڕابردوودا چەند جارێك نێوان ئێران و ئەمریكا توندی بەخۆوە بینیوە بەڵام هیچ كات وەك ئێستا كاریگەری لەسەر ئیران نەبوە، ئەوەی ئێستا دەبینرێت ئەوەیە كە ئیدارەی ترامپ بەتەواوی فشارەكانیان چڕ كردۆتەوە و بە جموجوڵە سیاسی و سەربازیەكانی ئەمریكادا دیارە هەنگاو بۆ ئەوە دەنێن كە كێشەی ئێران یەكلایی بكەنەوە بەڵام ڕێگای سەربازی لە ئێستادا نزیك نیە و هێشتا ڕێگای تر ماوە چونكە لێكەوتەكانی بەكار هێنانی هێز زۆر گەورەن و پێویستی بە گۆڕانكاریە لە هەڵوێستی دۆستانی ئێران بەتایبەت ڕووسیا.\nئیدارەی ترامپ دەیەوێت هەندێك وڵات كە جێ نفوزی سیاسی ئێرانن خۆیان یەكلا بكەنەوە ئایا پابەند دەبن بە هەنگاو فشارەكانی ئەمریكاوە یان دەیانەوێت لە بەرژەوەندی ئێران بمێننەوە و پابەند نابن.\nڕەنگە عێراق تاكە وڵاتبێت لەبەردەم قورسترین بڕیاردابێت لە ناكۆكی نێوان ئەمریكاو ئێراندا چونكە بەهەر بارێكدابێت ئەوا كاریگەری لەسەر عێراق دەبێت ، چۆن عێراق ناتوانێت لە قسەی ئەمریكا دەرچێت ئەوە بۆ ئێرانیش ڕاستە.\nبۆیە لەئێستادا لە دوو حاڵەت زیاتر نیە\nیان پابەندی هەنگاو بڕیارەكانی ئەمریكا دەبێت یان بە بە پێچەوانەوە ، گەر پابەندی بڕیاری ئەمریكا بێت و ببێتە بەشێك لە فشارەكان بۆسەر ئێران ئەوا ئێران لە ڕێگەی نفوزی خۆیەوە دژی ئەم بڕیارە دەوەستنەوە و قەیرانێكی نوێی ناوخۆیی بۆ عێراق دێتە ئاراوە و ئاسان نیە لە كاتی ئەو ململانێ ناوخۆییەدا بڕیاری تر بدرێت.\nلە حاڵەتی ئەوەشدا كە عێراق ڕەدی بكاتەوە پابەندبێت بە هەنگاو بڕیارەكانی ئەمریكاوە كە ئەمە لەسەر عێراق زۆر دەكەوێت و بەتەواوی گۆڕانكاری لە عێراق دا ڕوودەدات چونكە ئەوكات ئەولەویەتی ئەمریكا دەبێتە یەكلاكردنەوەی عێراق و كۆتایی هێنان بە نفوزی ئیران لە عێراق چونكە ئەمریكا لە ٢٠٠٣ وە وەك ویلایەتێكی خۆی مامەڵەی لەگەڵ عێراق كردوە و ئامادە نیەدەستی لێ هەڵگرێت و لاوازبێت تیایدا.\nبۆیە دوور نیە ئەمریكا بیرلە گۆڕانكاری لە عێراقدا بكاتەوە گەر بگاتە كودەتاش چونكە دەرگاكانی دیموكراسی لەم جۆرە ململانێیانەدا دادەخرێن و هەموو ڕێگاكانی بەردەم هەردوو وڵاتی جێ نفوزی عێراق لەدەرەوەی دیموكراسی و بەرژەوەندی خەڵكی عێراقن\nبۆیە لە ئێستادا عێراق بە هەستیارترین كاتەكانیدا تێدەپەڕێت و گەر ئێران و ئەمریكا بۆ خۆیان نەگەنە ڕێگا چارەیەك ئەوا عێراق بەرلە ئێران ڕووبەڕووی مەترسی خۆ یەكلاكردنەوە دەبێتەوە و لە داهاتویەكی نزیكیشدا كاریگەریەكانی دەبینین


Om samhällsorientering - På kurdiska - samhallsorienteringfyrbodal\nHem / På olika språk / Om samhällsorientering – På kurdiska\nده رباره ی ڕێونوێنیكردن بۆ نێو كۆمه ڵگا\nPDF: Info om SO – kurdiska\nڕێونوێنیكردن بۆ نێو كۆمه‌ڵگا چییه؟\nڕێونوێنیكردن بۆ نێو كۆمه‌ڵگا بریتییه له خولێكی فێركاری ده‌رباره‌ی كۆمه‌ڵگای سویدی، بۆ تۆ كه تازه نیشته‌جێی ئه‌م ووڵاته‌ی. تۆ زانیاری به‌ده‌ست ده‌هێنیت له‌سه‌ر ئه‌رك و مافه‌كانت، ده‌رباره‌ی دیموكراسییه‌تی سویدی و چۆنیه‌تی ڕێكخستنی كۆمه‌ڵگای سویدی. ئامانج له خوله‌كه ئاسان كردنی تێگه‌یشتن و ئاوێته بوونه له‌ناو كۆمه‌ڵگای سویدی دا.\nفێركارییه‌كه به زمانی زگماكی خۆت، یان به زمانێكی تر ده‌گوترێته‌وه كه شاره‌زاییت تیایدا هه‌یه و ده‌توانیت به‌كاریبهێنیت. تۆ ده‌توانیت گوێ بگریت، پرسیار ئاڕاسته بكه‌یت و مشتومڕ له‌سه‌ر بابه‌ته‌كان بكه‌یت. پاش ته‌واوكردنی خوله‌كه دیپلۆمێك به‌ده‌ست ده‌هێنیت.\nكێ ده‌توانێت به‌شداری بكات له خوله‌كه‌دا؟\nخولی ڕێونوێنیكردن بۆ نێو كۆمه‌ڵگا به خۆڕاییه‌و بۆ تۆیه كه ته‌مه‌نت له نێوان ١٨-٦٤ساڵدایه، تازه‌یت له سوید و پلانی دامه‌زراندنت هه‌یه یاخود یاوه‌ری په‌ناهه‌نده‌یه‌كی .\nمافی به‌شداری كردنت له خوله‌كه‌دا نییه ئه‌گه‌ر هاوڵاتییه‌كی سویسرا بیت یاخودیه‌كێك له ووڵاتانی – ESS، كۆچبه‌ری كاركه‌ری یان به سه‌ردانی خوێندن/ توێژینه‌وه له‌م ووڵاته‌ی.\nخوله‌كه ده‌رباره‌ی چییه؟\nخوله‌كه چه‌ند بابه‌تێك له‌خۆ ده‌گرێت وه‌ك مافه‌كانی مرۆڤ و بنه‌ماكانی دیموكراسی، ئه‌رك و مافه‌كانی تاكه‌كه‌سی هه‌روه‌ها ده‌رباره‌ی شێوازی ژیانی ڕۆژانه و چۆنیه‌ت ڕێكخستنی كۆمه‌ڵگای سویدی.\nخوله‌كه ئه‌م هه‌شت بابه‌ته له‌خۆ ده‌گرێت:\n١- هاتن بۆ سوید\n٢- ژیان له سوید\n٣- پشتیوانی كردنی كه‌سێك و په‌ره‌پێدانی له سوید\n٤- مافی تاكه‌كه‌سی و ئه‌ركه‌كانی\n٥- هه‌بوونی خێزانێك و ژیان له‌گه‌ڵ منداڵان له سوید\n٦- هه‌بوونی كاریگه‌ری له سوید\n٧- ئاگاداربوون له ته‌ندروستی كه‌سێك له سوید\n٨- پیری له سوید\nئه‌گه‌ر پلانی دامه‌زراندنت هه‌یه له ڕێگه‌ی خزمه‌تگوزاری دامه‌زراندنی حكومی ئاربێتسفۆرمێدلینگین (Arbetsförmedlingen) ئه‌وا به‌رپرسی دامه‌زراندنه‌كه‌ت له خوله‌كه ناونوست ده‌كات.\nئه‌گه‌ر یاوه‌ری په‌ناهه‌نده‌یه‌كی ئه‌وا ئه‌توانی خۆت ناونوس بكه‌یت له خوله‌كه‌دا له ڕێگه‌ی فۆڕمی ناونوسكردنه وه كه له‌م په‌یجه‌دا ئه‌یدۆزیته‌وه له ژێر ناونیشانی ”خۆناونوسکردن ”.


عومه‌ری سه‌ید عه‌لی‌و عادل موراد: ریفراندۆم موڵكی هیچ كه‌س‌و لایه‌نێكی سیاسی نیه - ئاوێنه\n“گۆڕان‌و یه‌كێتی جه‌خت له‌سه‌ر زه‌مینه‌سازی بۆ ریفراندۆم ده‌كه‌نه‌وه”\nعومه‌ری سه‌ید عه‌لی‌و عادل موراد: ریفراندۆم موڵكی هیچ كه‌س‌و لایه‌نێكی سیاسی نیه\nله‌كۆبونه‌وه‌ی رێكخه‌ری گشتی بزوتنه‌وه‌ی گۆڕان‌و سكرتێری ئه‌نجومه‌نی ناوه‌ندی یه‌كێتی جه‌خت له‌سه‌ر زه‌مینه‌سازی ته‌واو بۆ ریفراندۆم ده‌كرێته‌وه‌و پێیانوایه كه ریفراندۆم موڵكی هیچ كه‌س‌و لایه‌نێكی سیاسی نیه.\nئاوێنه: ئه‌مڕۆ دوشه‌ممه، وه‌فدێكی باڵای ئه‌نجومه‌نی ناوه‌ندی یه‌كێتی به‌سه‌رۆكایه‌تی عادل موراد به‌مه‌به‌ستی پیرۆزبایكردن له‌رێكخه‌ری گشتی‌و ئه‌ندامانی خانه‌ی راپه‌ڕاندن، سه‌ردانی مه‌كۆی سه‌ره‌كی بزوتنه‌وه‌كه‌یان له‌شاری سلێمانی كرد.\nبه‌پێی هه‌واڵی میدیاكانی یه‌كێتی، “له‌كۆبونه‌وه‌كه‌دا تاوتوێی بارودۆخی كوردستان‌و ریفراندۆم‌و كاراكردنه‌وه‌ی په‌رله‌مان‌و باشكردنی ژیان گوزه‌ران خه‌ڵك‌و دابه‌شكردنی داهاتی نه‌وت‌و ناوخۆ به‌دادپه‌روه‌ری به‌سه‌ر هاوڵاتیان‌و ده‌ربازبون له‌م دۆخه چه‌قبه‌ستوه‌ی هه‌رێم كراوه.”\nهه‌روه‌ها له‌كۆبونه‌وه‌كه‌دا هه‌ردولا جه‌ختیان له‌سه‌ر ئه‌وه‌كردۆته‌وه كه ریفراندۆم موڵكی هیچ كه‌س‌و لایه‌نێكی سیاسی نیه. هاوكات به‌پێویستیانزانیوه، “هه‌ڵوێستی وڵاتان‌و رای دۆست‌و نه‌یارانمان بۆ ئه‌م پرسه گرنگه به‌هه‌ند وه‌ربگرین.”\nئاماژه بۆ ئه‌وه‌شكراوه كه هه‌ردولا جه‌ختیان له‌سه‌ر زه‌مینه‌سازی ته‌واو بۆ ریفراندۆم‌و یه‌كڕیزی نێوماڵی كوردو كۆده‌نگی نیشتمانی بۆ ئه‌و پرۆسه گرنگه كردۆته‌وه، هه‌روه‌ها ئه‌نجامدانی كۆبونه‌وه‌ی یه‌كلاكه‌ره‌وه له‌نێوان بزوتنه‌وه‌ی گۆڕان‌و پارتی بۆ چاره‌سه‌ركردنی كێشه‌كانیان به‌گرنگ زانراوه.


هه‌رێمه کوردیـیه‌کان, ٠١ ی مانگی پـێنج ٢٠١٥\nهه‌ینی ١ ی مانگی پـێنج ٢٠١٥\nی مانگی پـێنج, ٢٠١٥\nله‌گه‌ڵ ڕووداوه‌کاندا: مه‌سعود بارزانی به‌ره‌و ئه‌مریکا\nبڕیاره له هه‌فته‌ی ئاینده‌دا مه‌سعود بارزانی، سه‌رۆکی هه‌رێمی کوردستانی عێراق به سه‌رۆکایه‌تی شاندێک سه‌ردانی واشنتۆن بکات و له‌گه‌ڵ گه‌وره کاربه‌ده‌ستانی وڵاته یه‌کگرتووه‌کاندا کۆ ببێته‌وه.\nعالیه نوسه‌یف جاسم: ئه‌مریکا وه‌ک ده‌وڵه‌ت سه‌رو سه‌ودا له‌گه‌ڵ کورد و سوننه‌دا ده‌کات\nپه‌سه‌ندکردنی بودجه‌ی ساڵی 2016 ی وڵاته یه‌کگرتووه‌کانی ئه‌مریکا ده‌بێته مایه‌ی کاردانه‌وه‌یه‌کی زۆری شیعه‌کانی عێراق.\nکۆمیته‌ی هێزه چه‌کداره‌کان له ئه‌نجومه‌نی نوێنه‌ران پـرۆژه یاسای په‌یوه‌ست به پـێشمه‌رگه‌ی په‌سه‌ندکرد\nکۆمیته‌ی هێزه چه‌کداره‌کان له ئه‌نجومه‌نی نوێنه‌رانی ئه‌مه‌ریکا پـرۆژه یاسای خه‌رجیـیه‌کانی ساڵی 2016 ی حکومه‌تی ئه‌مه‌ریکا بۆ وه‌زاره‌تی به‌رگری و هێزه چه‌کداره‌کان په‌سه‌ندکرد که له نێویدا پـێشـنیارکراوه ڕاسته‌وخۆ یارمه‌تی له‌شکری پـێشـکه‌ش بکرێت به هێزه‌کانی پـێشـمه‌رگه\nکۆمیته‌ی هێزه چه‌کداره‌کانی کۆنگرێسی ئه‌مه‌ریکا ئه‌مڕۆ ده‌نگ له‌سه‌ر بڕیارێـکی گرنگ بۆ پـێشـمه‌رگه ده‌دات\nبڕیاره کۆمیته‌ی هێزه چه‌کداره‌کان له ئه‌نجومه‌نی نوێنه‌رانی ئه‌مه‌ریکا ئه‌مڕۆ چوارشه‌ممه ده‌نگ له‌سه‌ر پـرۆژه بڕیارێـک بدات بۆ گه‌یاندنی کۆمه‌ک و یارمه‌تی له‌شکری به شێوه‌یه‌کی ڕاسته‌وخۆ بۆ هێزه‌کانی پـێشـمه‌رگه و هه‌روه‌ها هێزه سووننه‌کانی له دژی داعش ده‌جه‌نگن\nدادوه‌رانی هه‌رێمی کوردسـتانی عێراق مانگرتنی سه‌رتاسه‌ری ڕاده‌گه‌یه‌نن\nئه‌مڕۆ 28 ی نیسان و له کۆنگره‌یه‌کی ڕۆژنامه‌وانیدا له شاری هه‌ولێر ئومێد موحسن گوته‌بێژی ئه‌نجومه‌نی دادوه‌ری له هه‌رێمی کوردسـتان به‌یانـنامه‌ی ئه‌نجومه‌نی ڕاگه‌یاند\n42 که‌سی ئێزیدی له ده‌سـتی داعش ڕزگاریان ده‌بێت\nپاش سێ شه‌و و ڕۆژ له ڕۆیشتن به نێو ده‌شت و ده‌غڵدا 42 که‌سی ئێزیدی ڕۆژی سێشه‌ممه له ته‌لعفه‌ره‌وه گه‌یشـتوونه‌ته شاری دهۆک. له‌وانه نۆفا غانم که دایکی 6 منداڵه، ئه‌یاز ئه‌مین کوڕێـکی گه‌نج\nرۆژی دووشەممە نێچیرڤان بارزانی سەرۆكی حكومەتی هەرێمی كوردستان و قوباد تاڵەبانی جێگری سەرۆكی حكومەت و ژمارەیەک لە وەزیران سەردانی پەرلەمانی هەرێمی كوردستانیان كرد\nمێزگرد : کورد له هه‌ڵبژاردنی مانگی 6 ی تورکیادا\nتورکیا له‌به‌رده‌م هه‌ڵبژاردنی گشتیدایه و ئه‌وه‌ی شیکه‌ره‌وه له‌سه‌ری کۆکن ئه‌وه‌یه ئه‌م هه‌ڵبژاردنه جیاواز ده‌بێت له هه‌ڵبژاردنه‌کانی تری وڵاته‌که و خاڵی هاوبه‌ش له‌و جۆره شرۆڤانه‌دا دۆسێی کورده له تورکیادا.\n که‌سوکاری ئه‌نفالکراوه‌کان له که‌لار له‌به‌رده‌م داداگای پێداچوونه‌وه‌ی گه‌رمیان خۆپیشاندانیان ئه‌نجامدا. له کاتێکدا که سه‌رۆکی دادگا ئاماده نه‌بوو چاوی پێیان بکه‌وێت خۆپیشانده‌ران به زۆر چوونه نێو باڵه‌خانه‌که و دروشمی دژ به سه‌رۆکی دادگایان ده‌وته‌وه و تۆمه‌تباریان ده‌کرد به پشتیوانی کردن له موسته‌شاره‌کان.


لەبارەی دەنگدان؛ بڕیارێک لە کۆمسیۆنی هەڵبژاردنەکانەوە\n16644 جار خوێندراوەتەوە\nکۆمسیۆنی باڵای سەربەخۆی هەڵبژاردنەکان لە عێراق رایگەیاند، بە مەبەستی پاراستنی ئیرادەی دەنگدەر و بە نهێنی هێشتنەوەی پرۆسەی دەنگدان، هێنانی مۆبایل بۆ ناو وێستگەی دەنگدان قەدەغەیە.\nئەمڕۆ چوارشەممە، کۆمسیۆنی باڵای سەربەخۆی هەڵبژاردنەکان لە عێراق راگەیەنراوێکی بڵاوکردەوە و تیایدا هاتووە، هێنانە ناوەوەی مۆبایل بۆ ناو وێستگەکانی دەنگدان بە هەموو شێوەیەک قەدەغەیە. ئاماژەی بەوەشداوە، ئەم هەنگاوەش بە ئامانجی پاراستنی ئیرادەی دەنگدەر و بە نهێنی هێشتنەوەی پرۆسەی دەنگدانە.\nبەئامانجی بەڕێوەچوونی هەڵبژاردنێک کە کەمترین بواری ساخەتەکاری تێدابێت و دڵنیایی بدرێتە دەنگدەر بەو پەڕی ئازادی و بە ئیرادەی خۆیەوە دەنگبدات و نوێنەری خۆی بۆ پەرلەمانی عێراق هەڵبژێرێت، کۆمسیۆن هەوڵەکانی بەو ئاراستەیە چڕکردووەتەوە. قەدەغەکردنی هێنان و بەکارهێنانی مۆبایلیش بە هەمان ئامانجە.\nئەمە لەکاتێکدایە، بڕیارە بەچاودێری چەندین نوێنەری نێودەوڵەتی ئەوروپی و نەتەوەیەکگرتووەکان و کۆمکاری عەرەبی و چەندین رێکخراوی نێودەڵەتی و دامەزراەکانی کۆمەڵگەی مەدەنی لە ١٠ی تشرینی یەکەمی ئەمساڵ هەڵبژاردنی پەرلەمانی عێراق بەڕێوەبچێت.


بەڕێوەبەری جێبەجێکاری سامسۆنگ ڕۆژهەڵاتی ناوەڕاست و باکوری ئەفریقا بەڕێوەبەرانی جێبەجێکاری بەسەر دەکاتەوە\n2022-05-24 [01:32 AM]\nهاوکات لەگەڵ هەوڵەکانی سامسۆنگ بۆ ئامێرە ئەلیکترۆنیەکان بۆ هەماهەنگی بەردەوام لەگەڵ بازاڕە جیهانییەکان لەبارەی ستراتیژی گەشەکردن و دواهەمین ڕەوتی پیشەسازی و پەرۆشی بۆ تیشک خستنەسەر ئەو بەرهەمانەی کە خراونەتەڕوو و دەستکەوتە دیارە بەدەستهاتووەکان، تی ئێم ڕۆه، بەڕێوەبەری یەکەی کارەکانی مۆبایل سەردانی ناوچەی ڕۆژهەڵاتی ناوەڕاست و باکوری ئەفریقای کرد و لەوێ لەگەڵ گەورە جێبەجێکاران لە ڕۆژهەڵاتی ناوەڕاست و باکوری ئەفریقا لە بازاڕەکانی سامسۆنگ لە مەغریب کۆبۆوە.\nلە سەردانەکەیدا، تی ئێم ڕۆه ستایشی دەستکەوتەکانی بازاڕەکانی ڕۆژهەڵاتی ناوەڕاست و باکوری ئەفریقای کرد لە یەکەی مۆبایلەکان، لەوانە بازدانی گەورە لە فرۆشتنی زنجیرەی S22 و دیدگای بۆ بەردەوامبوون.\nلەو بارەیەوە، ، تی ئێم ڕۆه ڕایگەیاند: " دیدگای ئێمە ئەوەیە کە پێشڕەوی بەدەستبهێنین کاتێک باسەکە دێتە سەر داهێنانی ئەزموونی نوێی مۆبایل و سەرکەوتنی زنجیرەی گالاکسی S22 بەڵگەیەکی زیندووە بۆ ئەم پابەندبوونە. ئەمەش بەهۆی پەیڕەوکردنی ڕێبازێکە کە بەکارهێنەر دەکاتە ناوەند لە داهێناندا، کە جەخت لە گوێگرتن لە بۆچوونەکانیان دەکەینەوە و تێبینیەکانیان بەرز دەنرخێنین و هەموو ئەمانە بەکاردێنین بۆ دروستکردنی ئامێرێک بۆ دەوڵەمەندکردنی ژیانیان بە شێوازی مانادار.\nو لەبارەی ڕاگەیاندنی سەرکەوتووی ئەم دواییەی زنجیرەی S22 لە ناوچەی ڕۆژهەڵاتی ناوەڕاست و باکوری ئەفریقا، ئەلێکس لیم سەرۆکی کۆمپانیای سامسۆنگ بۆ ئامێرە ئەلیکترۆنیەکان لە ڕۆژهەڵاتی ناوەڕاست و باکوری ئەفریقا ڕایگەیاند: "کارەکانی مۆبایلە زیرەکەکان لە ڕۆژهەڵاتی ناوەڕاست هەموو ساڵێک لە گەشەدایە و مۆبایلەکانی S22 فرۆشتنی بەرزیان بەدەستهێناوە. ئێمە سوپاسگوزارین بۆ وەڵامدانەوەی کڕیارەکانمان، کە ڕەنگی داوەتەوە لە فرۆشتنی زیاتری مۆبایلەکە بە ڕێژەی 25٪ بەبەراورد بە زنجیرەی 1S2. هەرچەندە ڕازیکردنی کڕیاران لە رۆژهەڵاتی ناوەڕاست و مەغریب زۆر گرنگترە لە فرۆشتنەکان".\nهەروەها سامسۆنگ لەم دواییەدا دیدگای خۆی بۆ بەردەوامبوون ڕاگەیاند و تی ئێم ڕۆه ڕاگەیاند: "ناتوانین سنورەکانی تەکنەلۆژیا بەرەوپێش بەرین بەبێ ئەوەی بزانین کاریگەری ئەوەی ئێمە دەیکەین لەسەر جیهانی دەوروبەرمان چیە. و لە ڕێگای دیدگای ئێمە لەژێر ناونیشانی "گالاکسی لە پێناو هەسارەیەک" سامسۆنگ کاریگەری ژینگەیی ئەرێنی دەخاتە دڵی داهێنانەکانیەوە. زنجیرەی گالاکسی S22 هەنگاوێکی گرنگ نیشان دەدات لەم گەشتەدا، چونکە S22 یەکەم مۆبایلی زیرەکە کە پلاستیکی دووبارە بەکارهاتووی تێدایە کە لە تۆڕە فرێدراوەکانی ناو زەریاکان دروستدەکرێن. ئێمە بەردەوام بووین لە بەکارهێنانی ئەم جۆرە پلاستیکە وەک یەکێک لە پێکهاتە سەرەکیەکانی زنجیرەی تابلێتی گالاکسی S8 و زنجیرەی گالاکسی Book 2 Pro".


2/22/2021 4:03:00 PM 89 جار خوێندراوەتەوە\nلەدیدارێکی کورت، لەگەڵ، بەڕێز شێخ عمر بەرزنجی باڵیۆزی عیراق لەوڵاتی قەطەر، وتی، کەوڵاتانی عەرەبی گەمارۆیان خستە سەر قەطەر، قیمەتی شمەک و خۆراک بەڕێژەی بەرچاو بەرزبوویەوە، چونکە گەمارۆکە زۆر سەخت بوو، بەهۆی ئەوەی هەمووشتێک بەفڕۆکە لەوڵاتانی غەیرە عەرەبییەوە هاوردە دەکران و ئاشکرایە کرێی گواستنەوەش بەفڕۆکە گرانترە، بەڵام حکومەتی قەطەر نەیهێشت یەک سەنت قیمەتی نرخی شمەک و کاڵاکان لەبازاڕ و لەسەرهاوڵاتی زیاتربکرێت، نرخ وەکجاران بەجێگیری مایەوە، بەشێوەیەک حکومەت وتی، بەهۆی ئەوەی من کێشەکەم دروست کردوە لەگەڵ وڵاتانی عەرەبی خۆشم باجەکەی دەدەم، وەنابێت خەڵک و دانیشتوانی وڵات زیانیان بەربکەوێت، ئەم گەمارۆیەش نزیک بەسێ ساڵی خایاندو حکومەت هەمو بەرپرسیارێتییەکەی لەئەستۆگرت ، ئەنوەر قەرقاش، وەزیری کاروباری دەرەوەی وڵاتی ئیمارات.\nکەچی لەکوردستان لەساڵی ١٩٩١ خەڵک و دانیشتوانی هەرێم باجی چەوتی و چەوێڵییەکانی سیاسەتی حکومەت و حزبەکان دەدات، خەڵک نان نییە بخوات، خەڵک خۆی دەکوژێت لەبەرنەبونی و بێدادی، بەڵام حکومەت و بەرپرسانی حزب لەباشترین دۆخی ژیانیانن، لەکاتێکدا هەرێمی کوردستان نەوت دەفرۆشێت، بەڵام ئێمە برسی دەبین، ئاخر ناکرێت گرێبەستی 50 ساڵە لەبواری نەوت هەڵئاوسانی نرخی لێبکەوێتەوە.\nعەلی حەمەساڵح پەڕلەمانتاری گۆڕان دەڵێت لەبری نەوت ئاو بفرۆشین زیاترمان داهات دەبێت، ئەمەش شکستی بەڕێوەبەرو دەسەڵاتدارانی هەرێمە، هەرێمێکی پێنج ملیۆن کەسی ئەگەر بەپلان بەڕێوەبڕوات چۆن دەکرێت ڕۆژانە نزیکە 500 هەزار بەرمیل نەوت دەفرۆشێت، بەڵام ساڵی چوار بۆ پێنج موچە دابەش دەکات، نەک هەر ئەمە، بەڵکو بەپێی ئاماری وەزارەتی پلان سەدا پانزەی دانیشتوانەکەی بێکارن، هەزاران خوێندکارو دەرچوی زانکۆکان و خاوەن بڕوانامەکان بەدوای کاردا دەگەڕێن، نزیک بەحەوت ساڵە ئەم هەرێمە خاوەن پڕۆژە یاسای بوودجە نییە، ئەم برسی کردن و بێکاری و نادادییە تەنها خەڵکە ئاسایی و هەژارەکان و موچەخۆرانی توشی گرفت کردوە، بەپێچەوانەوە بەرپرسە حزبی و حکومییەکان لە خۆشترین ژیاندان و شەوەکانی خۆیان ناوچەگەشتیاری و هۆتێلە پێنج ئەستێرەکانی وڵاتان بەسەردەبەن، ئەم هۆکارانەش وایکرد کە لە سەڵی ١٩٩١-وە چەندینجار خۆپیشاندان و ناڕەزایی دژبەم دەسەڵاتە خۆبەڕێوەبەرییەی باشور لەشەرەکانی هەرێم بەڕێوە چووەو دەیان هاوڵاتی کورد بەدەستی چەکدارانی حزب و بەرپرسە حزبییەکان بوونەتە قوربانی.


فیلمی كوردی سه‌رنجی بینه‌ره ئه‌ڵمانییه‌كان راده‌كێشێت\nهەفتەی فیلمی کوردی لە شاری لایپزیگی ئەڵمانیا بەڕێوەدەچێت. لە فیستیڤاڵەکەدا ٦ فیلمی کوردی لە هەر چوار پارچەی کوردستان بەشداردەبن و ماوەی سێ ڕۆژ به‌رده‌وام ده‌بێت. لە یەکەم رۆژی فیستڤاڵەکەدا بینەرە ئەڵمانی و بیانییەکان فیلمەکان بە جیاواز و قوڵ لە وه‌سف ده‌كه‌ن.\nیه‌كێك له فیلمه‌كان به‌ناوی "بڕیارێكی قورس" له ده‌رهێنانی ئه‌نده‌ر ئۆز قه‌هره‌مان، له یه‌كه‌م رۆژی هه‌فته‌ی فیلمی كوردی نیشاندرا. چیرۆكی ئه‌و فیلمه باس له ژیانی کچێکی کورد لە شارۆچکەی هەکاری باکووری کوردستان ده‌كات، كه لەگەڵ باوک و براکەی دەژیت. جگە لە کێشە داراییەکانی ئه‌و خێزانه كورده، برای ئەو کچە خۆی گرێی دەروونی هەیە و دەیەوێت ئەو پارەیەی لە کارەکەی دەستی دەکەوێت، کۆیبکاتەوە نەشتەرگەری جوانکاری بۆی بکات.\nله‌مباره‌شه‌وه بێستون زریان، ئەندامی دەستەی ئامادەکاری هەفتەی فیلمی کوردی لایپزیگ له لێدوانێكدا بۆ كوردستان 24 دووپاتیكرده‌وه، "ئامانجی ئێمه له به‌ڕێوه‌بردنی هه‌فته فیلمی كوردی بۆ ئاشنابوونی كورد و ئه‌ڵمانییه‌كان به كلتووری یه‌كتر و ببێت به ده‌رفه‌تێك، بۆ ئه‌وه‌ی نیشاندانی فیلمی كوردی هه‌م به كوردانی تاراوگه و هه‌میش بۆ خه‌ڵكی ئه‌ڵمانی".\nهەفتەی فیلمی کوردی لایپزیگ لە ساڵی ۲٠۱٥ ـەوە دەستی پێکردوە و ساڵانە لە شاری لایپزیگ له ئەڵمانیا بەڕێوەدەچێت، تێیدا فیلمی دەرهێنەرە کوردەکانی هەرچوار پارچەی کوردستان پیشانی کورد و ئەڵمانەکان دەدرێت.\n01 ئەرسەلان دەروێش لە رێگای "دووژمنی گەل" پاڵپشتی لە جوامێر و حەقبێژانی نیشتمان دەکات\n02 لە بەغدا ده‌رهێنه‌ری كورد سەهیم عومەر خەلیفە خەڵات کرا\n05 جلوبەرگی مۆدێرن لە بەغدا نمایش دەكرێت\n02 ئەرسەلان دەروێش لە رێگای "دووژمنی گەل" پاڵپشتی لە جوامێر و حەقبێژانی نیشتمان دەکات\n04 لە بەغدا ده‌رهێنه‌ری كورد سەهیم عومەر خەلیفە خەڵات کرا\n06 رێكخراوێكی زه‌رده‌شتییه‌كان له ئاته‌شگه‌یه‌كی ده‌ربه‌ندیخان مه‌راسیمێكی به‌ڕێوه‌برد\n01 جلوبەرگی مۆدێرن لە بەغدا نمایش دەكرێت\n03 كوردستان 24 دوا به‌رهه‌می نوێترین راپه‌ری كورد ئاشكرا ده‌كات\n04 به وێنه.. مه‌راسیمی رێزلێنانی هونه‌رمه‌ند حه‌سه‌ن گه‌رمیانی\n05 گۆرانی (كه ده‌ڵێن ئه‌مڕۆ ده‌شت و كێو شینه) به چوار زمانی جیاواز ده‌گوترێته‌وه\n06 فیلمی قارەمانانی سەدە لە بەرلین نمایش کرا


نوێنەرایەتی حکومەتی هەرێمی کوردستان - تاران - نێچیرڤان بارزانى و ئه‌ردۆغان؛ په‌یوه‌ندییه‌كانى هه‌ولێر و ئه‌نقه‌ره تاوتوێ ده‌كه‌ن\nله دیداره‌كاندا ڕه‌وشى ئێستاى ناوچه‌كه به‌گشتى و ئه‌و پێشهاته خێرایانه‌ى دێنه ئاراوه، بارودۆخى ناوخۆى عیراق و په‌یوه‌ندیى دوولایه‌نه‌ى عیراق و توركیا و هه‌رێمى كوردستان و توركیا، لایه‌نى ئابوورى و دۆسیه‌ى ووزه و ئه‌و ته‌حه‌دیاته ئه‌منیانه‌ى ڕووبه‌ڕووى ناوچه‌كه به‌گشتى بوونه‌ته‌وه، خرانه به‌ر باس و گفتوگۆ.\nسه‌رۆك وه‌زیران و وه‌زیرى ده‌ره‌وه‌ى توركیا خۆشحاڵیى خۆیان به سه‌ركه‌وتنى پرۆسه‌ى هه‌ڵبژاردن له هه‌رێمى كوردستان ده‌ربڕى و به‌م بۆنه‌یه‌وه پیرۆزباییان له هه‌رێمى كوردستان كرد. هه‌روه‌ها نیگه‌رانیى خۆیان بۆ ئه‌و ته‌قینه‌وه و هێرشه تیرۆریستیانه‌ى كرانه سه‌ر ده‌زگاكانى ئاسایش له هه‌ولێر ده‌ڕبرى و دووباره هه‌موو ئاماده‌ییى توركیایان بۆ هه‌ر هاوكارییه‌ك دووپات كرده‌وه.\nپه‌یوه‌ندییه‌كانى ئه‌نقه‌ره و به‌غدا و سه‌ردانى وه‌زیرى ده‌ره‌وه و سه‌رۆكى په‌رله‌مانى عیراق بۆ ئه‌نقه‌ره و سه‌ردانى چاوه‌ڕاوانكراوى وه‌زیرى ده‌ره‌وه‌ى توركیا بۆ به‌غدا كه بڕیاره سه‌ردانى سه‌رۆك وه‌زیرانى عیراقى بۆ ئه‌نقه‌ره به‌دوادا بێت، خرایه باس و له‌مباره‌یه‌وه لایه‌نى توركى ڕایگه‌یاند هه‌بوونى په‌یوه‌ندى له نێوان دوو ده‌وڵه‌تى دراوسێدا ئاسایى یه، به‌ڵام له هه‌مان كاتدا دووپاتیان كرده‌وه كه ئه‌نقه‌ره بایه‌خێكى زۆر به په‌یوه‌ندییه‌كانى له‌گه‌ڵ هه‌ولێر ده‌دات و هه‌رێمى كوردستان دڵنیا ده‌كاته‌وه كه په‌یوه‌ندییه‌كانیان به‌رده‌وام و پته‌وتر ده‌بن.\nلاى خۆیه‌وه نێچیرڤان بارزانى سه‌رۆك وه‌زیرانى هه‌رێمى كوردستان ئه‌و بانگهێشته‌ى بۆ سه‌ردانى توركیا به كاتێكى گونجاو له قه‌ڵه‌مدا كه ترافیكێكى زۆرى دیپلۆماسى له ئه‌نقه‌ره هه‌یه و كاتێكى زۆر باشه بۆ ئاڵوگۆڕى بیروڕا ده‌رباره‌ى زۆر پرسى په‌یوه‌نددار به هه‌ردوولا و ناوچه‌كه‌وه. هه‌روه‌ها خۆشحاڵیى خۆى به هه‌وڵه‌كانى ئاساییبوونه‌وه‌ى په‌یوه‌ندییه‌كانى نێوان ئه‌نقه‌ره و به‌غدا نیشان دا كه له‌سه‌ر بنه‌ماى ڕێزگرتن و به‌رژوه‌ندیى دوولایه‌نه بێت، له هه‌مان كاتدا په‌ره به په‌یوه‌ندیى نێوان هه‌رێمى كوردستان و توركیا بدرێت. ئه‌ردۆغان ـ یش خۆشحاڵیى خۆى به به‌رده‌وامى و به‌ره‌وپێشچوونى په‌یوه‌ندییه‌كانى هه‌رێمى كوردستان و توركیا ده‌ربڕى.\nله دیداره‌كاندا باس له په‌ره‌سه‌ندنى بوارى ئابوورى و فراوانكردنى خاڵى سنووریى ئیبراهیم خه‌لیل و كردنه‌وه‌ى خاڵى دیكه‌ى سنوورى له نێوان هه‌رێمى كوردستان و توركیا بۆ فراونتركردنى ئاڵوگۆڕى بازرگانى و هاتوچۆى هاووڵاتیان له نێوان هه‌ردوولادا كرا كه بۆ ئه‌م مه‌به‌سته ئه‌نقه‌ره له‌گه‌ڵ به‌غداش قسه‌ى كردووه.\nدۆسیه‌ى ووزه و به‌تایبه‌تیش پرۆژه‌ى ڕاكێشانى بۆریى نه‌وتى هه‌رێمى كوردستان بۆ توركیا و به‌ستنه‌وه‌ى به بازاڕه‌كانى جیهانه‌وه كه ئیستا گه‌یشتووه‌ته قۆناغى كۆتایى و لایه‌نى ته‌كنیكیى كاره‌كانى به‌م نزیكانه ته‌واو ده‌بێت، به‌شێكى دیكه‌ى دیداره‌كان بوو، كه به‌م شێوه‌یه‌ش نه‌وتى هه‌رێمى كوردستان ده‌گاته توركیا و بازاڕه‌كانى جیهان، ئه‌مه‌ش له به‌رژوه‌ندیى هه‌موو عیراقدایه و له چوارچێوه‌ى ده‌ستوورى عیراقدا؛ هه‌رێمى كوردستان ئه‌و مافه‌ى هه‌یه كه پڕۆژه‌یه‌كى وا ئه‌نجام بدات.\nده‌رباره‌ى ڕووداو و پێشهاته‌كانى سووریا و ڕۆژهه‌ڵاتى ناوه‌ڕاست به‌گشتى، هه‌ردوولا كۆمه‌ڵێك ڕا و بۆچوونیان تاوتوێ كرد و دووپاتیان له‌سه‌ر پێوستیى چاره‌سه‌ركردنى كێشه‌كان و نه‌هیشتنى گرژى و ئاڵۆزییه‌كان به شێوه‌یه‌كى ئاشتیانه كرده‌وه.\nشاندى یاوه‌رى سه‌رۆك وه‌زیرانى هه‌رێمى كوردستان له هه‌ریه‌ك له عیماد ئه‌حمه‌د جێگرى سه‌رۆك وه‌زیران، د. فوئاد حسێن سه‌رۆكى دیوانى سه‌رۆكایه‌تیى هه‌رێمى كوردستان، د. ئاشتى هه‌ورامى وه‌زیرى سامانه سروشتییه‌كان و سه‌فین دزه‌یى ووته‌بێژى حكوومه‌تى هه‌رێمى كوردستان پێكهاتبوو.


نامووس | سورانی\nهەر رۆژ شاهیدی خۆکوشتن و کوشتنی ژنانین، بە تایبەت لە ئێران و رۆژهەڵاتی کوردستان رۆژ بە رۆژ کوشتن و خۆکوشی ژنان زۆرتر دەبێت. خۆکوشتنی ژنان سەرچاوەی خۆی لە زەخت و گوشاری بنەماڵە، توندوتیژی ناو کۆمەڵگا، نەبوونی ئابووری ژنان، فەقیری، دەرنەچوون لە مەکتەب یاخود زانکۆ و...هتد، دەگرێت. کوشتنی ژنان کە زۆرتر لە لایەن هاوژینەکەیان، باب یاخود برا، مام و خاڵ و خەشەویستەکەیانەوە دەکرێت؛ سەرچاوەکەیان زۆرتر لە چەمکی نامووس دەگرێت. ئەوەی کە ئەگەر ژن کارێکی بێدڵی ئەو تاکانەی ناومان بردن بکات، ئەوا ئەو کەسانە وەکو بێ ئابروویی و بێ نامووسی ناوی لێدەکەن. ئەگەر کچێک حەز لە کورێک بکات بێ نامووسییە. بەڵام ئەگەر کورێک خۆشەویستی کچی هەبێت بنەماڵەکەی شانازی پێوەدەکەن. لێرەدا ئەو پرسیارە دروست دەبێت کە ئایا چەمکی نامووس تەنیا بۆ رەگەزی پیاوە؟ ئایا ئەو نامووسەی کە ئەوان دەیڵێن، ژن نییەتی؟! ئایا ئەونامووسە هێندە بەهایە کە کەسێک بتوانێت بۆ ئەو دەستەواژەیە، قەتڵ بکات؟ ئایا ئەو چەمکە لە گیانی کچەکەت، هاوژینەکەت، خوشکەکەت و...هتد، بەهادارترە؟ ئەو چەمکە کە بەتایبەت لە ناو کۆمەڵگای کورد دا بەرجەستە بووە، ئێستا بۆتە پێوانەی نرخدانانی مرۆڤەکان، بووە بە هۆکاری ئەوەی کە ویژدان لەناو کۆمەڵگادا گەیشتووە بە رادەیەکی زۆر کەم و کوێرانە بڕیار دایین لەناو کۆمەڵگاو تاکەکاندا پێشکەوتووە. یەکێکی تر لە هۆکارەکانی کوشتنی ژنان، بێکاری یاخود حەقدەستی کەمی تاکەکانە بەتایبەت لە ئێران و رۆژهەڵاتی کوردستاندا. لە بابەتی تەرخانکردنی بژێوی ژیانی بنەماڵە لە لایەن سەرپەرشتی بنەماڵە دەبێتە هۆکاری تووڕەبوونی ئەو کەسە و توورەیی پێش چاوی دەگرێت و دەبێتە هۆکاری قەتڵ کردنی بنەماڵەکەی.


سەرەتاییترین ئامۆژگاریی ئابوریناسان بۆ رای گشتیی ئەوەیە دەمودەست و بەسادەیی تەسلیمی ئەو داتا و زانیارییانە نەبن كە لەلایەن بڕیاربەدەستانەوە بەرگوێیان دەكەوێت. لە ناوچەیەكی وەك هەرێمی كوردستان و عێراقدا داتا و زانیارییەكان، لەناویشیاندا قەرزەكانی حكومەت، زۆر زیاتر لە دەوڵەتێكی دامەزراو جێی گومان و پرسیارن. نمونەیەكی باوی داتا و زانیاریی كۆی بەرهەمی ناوخۆیە، كە بە جی دی پی (GDP) ناسراوە. ساڵانە وڵاتان بەهای تەواوی ئەو كاڵا و خزمەتگوزارییانەی بە شێوەیەكی یاسایی بەرهەمیانهێناوە دەدۆزنەوە، بە دۆلار دەیشكێننەوە و ناوی دەنێن جی دی پی. دواتر كۆی بەرهەمی ناوخۆ دابەشی سەر دانیشتوان دەكەن، داهاتی تاكەكەس دەدۆزنەوە. وردەكارییەكی زۆر لە دۆزینەوەی ئەم پێوەرەدا هەیە، لەوانە نرخ. ئەگەر نرخی نەوت بەرز ببێتەوە، ئەوا كۆی داهاتی ناوخۆ زیاد دەكات، ئەو كاتەش كۆی داهاتی تاكەكەس زیاد دەكات. زیادبونی لەم چەشنە نابێتە مایەی دڵخۆشیی ئابوریناسان، چونكە زیادبونەكە لە نرخەوەیە نەك لە بەرهەمهێنانەوە (واتە روكەشییە نەك راستەقینە)، كەچی رەنگە كاكی بڕیاربەدەست وەك بەرزبونەوەی ئاستی گوزەران بیناسینێت.\nئەم پێوەرە سودی زۆرە (كەموكورتیشی هەیە). كۆی قەرزەكانی هەرێم دابەشی سەر 6 ملیۆن كەسی بكە، دەبینیت هەر كەسێك 4,500 دۆلاری بەردەكەوێت (مانگی نزیكەی 400 دۆلار). داهاتی تاكەكەس زۆر نزمە، بەر لە چەند ساڵێك لە مانگی 400 دۆلار زیاتر نەبوو. واتە داهاتی ساڵی كەسێك كە هیچ نەخوات تەنها بەشی قەرزەكانی دەكات. لە ئێستا لەم بڕەش كەمترە. قەرز لە چەند كاتێكدا ترسناكە. یەكێكیان ئەوەیە كە بگاتە سەروو ئاستی جی دی پی و بەرامبەر بە نرخی سود بێت، چونكە زۆر بەخێرایی كەڵەكە دەبێت. بۆ ناوچەیەكی وەك هەرێم ترسناكتریشە چونكە نە دەوڵەتی هەیە و نە متمانەی نێودەوڵەتیی. لە هەرێمی كوردستاندا ئەمە رویداوە: بڕی قەرز لە 100%ی كۆی جی دی پی تێپەڕاندووە. دەرئەنجامێكی سادە لێرەدا ئەوەیە بڕیاربەدەستانی هەرێم دەبێت رەخنەباران بكرێن و روبەڕوی لێپَچینەوە بكرێنەوە كە بۆ هێشتویانە قەرز بەو ئاستە زیاد بكات.\nلە وڵاتێكدا كە لە روی سیاسییەوە لە ناوخۆیدا پڕە لە ململانێ، درزێكی گەورە لە نێوان خەڵك و دەستەبژێری سیاسیی هەیە، دەزگای تایبەت بە دۆزینەوەی پێوەری ئابوریی نییە، زۆر شتی تریش، گومانەكە لە راست و دروستی میتۆدی دۆزینەوەی پێوەرە ئابورییەكە نییە بە تەنها، بەڵكو ئەوەشە ئایا لە بنەڕەتدا ئەو داتایە راستە یان بەكاردەهێنرێت بۆ یارییەكی ناشیرین؟ چاوێك بە داتا و پێوەرەكانی پێشوودا بخشێنە. ئایا راستە 180 هەزار كەس ئەنفال كراون، پێنج هەزار كەس لە كیمیابارانی هەڵەبجەدا شەهیدكراون، زیاتر لە ملیۆنێك فەرمانبەر و موچەوەرگرمان هەیە؟ واز لە ئەنفال و كیمیاباران بێنە، تەنها بونی فەرمانبەری شەبەحیی، كە بە بندیوار ناسراون، لە لیستی موچەدا خۆی واتای ئەوەی یاریی بە ژمارەكان دەكرێت بۆ زۆر شت، یەكێكیان بردنی بودجەی زیاترە. ئایا ژمارەی دانیشتوان راستە، ژمارەی كورد و عەرەبی ناوچە كێشە لەسەرەكان راستە؟ كەم كەس هەیە بوێرێت بڵێت راستە، چونكە یاریی پێدەكرێت بۆ ململانێی تایفیی و نەتەوەیی.\nئەی داهاتی نەوت و دەروازە سنورییەكان راستە؟ كەم كەس هەیە متمانە بەم داتایەش بكات لەبەر ئەو هۆكارانەی زۆرینە دەیزانن. داتا لە عێراق و هەرێمدا مەبەستی سیاسیی لە پشتەوەیە، بۆیە بەكارهێنانی شێوازی زانستیی لە دۆزینەوەیاندا نرخێكی نییە. هەر بۆیە هەمیشە داتا و زانیارییەكان لەم سیستمانەدا جێی گومانن. ئەگەر یەك داتا و زانیاریی نیشتمانیی نەبێت جێی متمانە بێت، ئەی بۆچی باوەڕ بە 27 ملیارد دۆلار قەرز بكەین؟\nگریمان بڕی قەرزی راگەیەنراو راستە. دیسانەوە پرسیارەكانی ئابوریناسان كۆتایی نایەت.\nئایا ئەو قەرزەی راگەیەنراوە پوختەیە، واتە سافییە یان كۆیە؟ مەبەست لەوەی پوختەی قەرزە زۆر شت دەگەیەنێت، یەكێكیان ئەوەیە ئایا حكومەتی هەرێم هیچ قەرزێكی لای كەس نییە؟ من، تۆ، زۆرینەمان، كۆمپانیاكانیش قەرزاری حكومەتین و حكومەتیش قەرزاری ئێمەیە. رون نییە كە ئەم پاكتاوكردنە كراوە، بێ ئەمەش ئێمە ناتوانینن بڵێین حكومەت 27 ملیارد دۆلار قەرزارە. دەشێت بڕی قەرزەكە گەورەتر لە قەبارەكەی دەرخرابێت.\nگریمان حكومەت دەڵێت “بەڵێ، كراوە”. ئینجا دەبێت بچینە ناو وردەكاریی قەرزەكەوە تا تێبگەین ئاستی مەترسییەكە چەندە.\nپشكی قەرزی ناوخۆ لە كۆی قەرزەكە چەندە؟ ئەی پشكی قەرزی دەرەكیی چەندە؟ لە كۆبونەوەیەكدا بوم لەگەڵ چەند ئەندام پەرلەمان و ئەكادیمییەك. یەكێك لە ئەندام پەرلەمانەكان گوتی “قەرزی دەرەكیی سێ ملیارد دۆلار لە 27 ملیاردەكە پێكدەهێنێت”. واتە نزیكەی 11%ی كۆی قەرزەكان دەرەكیین، كە مەبەست لێی لێرەدا كۆمپانیا بیانییەكانە. ئەگەر پشكی قەرزی دەرەكیی كەم بێت لە كۆی قەرز، واتە ئەگەر بەشی زۆری قەرزەكە لە ناوخۆوە بێت، ئەوا مەترسییەكەی كەمترە وەك لەوەی دەرەكیی بێت. بۆچی؟ یەكەمیان بەهۆی مەسەلەی ئاڵوگۆڕی دراوەوە (داهاتمان بە دینار و قەرزمان بە دۆلار بێت، ئەوا لە كاتی بەرزبونەوەی بەهای دۆلار بڕی قەرزەكەمان زیاد دەكات). هۆكارێكی تر ئەوەیە سوڵح لەسەر قەرزی ناوخۆیی ئاسانترە. بە كورتیی، “چەند قەرزی دەرەكیی و چەند قەرزی ناوخۆییت لە ئەستۆیە كاریگەریی هەیە لەسەر ئاستی مەترسیی قەرزەكە. زیاتر لە 85%ی قەرزەكانی حكومەت ناوخۆیین، بۆیە رەنگە هێندەش ترسناك نەبێت كە پیشانمانی دەدەن.\nئەگەر حكومەت قەرزێكی لەسەرە و لە بەرامبەریدا نرخی سودی لەسەر نییە، ئەوا دیسانەوە مەرج نییە ئەو قەرزە مەترسیدار بێت. بەشێك لە قەرزەكە هی فەرمانبەرانی حكومەتە و هەموومان دەزانین نەك نرخی سودی لەسەر نییە (كە دەبوو هەبێت!)، بەڵكو وەریشیناگرنەوە. ئەمە واتای ئەوەی راگەیاندنی داتای سادە نە هیچ ئەرزشێكی هەیە و نە دەشتوانین كۆمەكی حكومەت بكەین بەو هۆیەوە زانیاریی لەسەر قەرزەكەی لێ شاردوینەتەوە لە كاتێكدا دەبوو رایبگەیەنێت چەند لەم قەرزە نرخی سودی لەسەرە. نەبونی ئەم زانیارییە واتای ئەوەش كە نازانین قەرزەكە بە چ خێرایییەك كەڵەكە دەبێت. رەنگە یەكێك لە هۆكارەكانی ئەوەی حكومەت ئەم ئیشە ناكات ئەوە بێت بە كەیفی خۆی دەستكاریی موچەی فەرمانبەران بكات و ئەوان بكاتە قوربانیی لە بری دەستبردن بۆ ئەو كەسانەی وڵاتەكەیا خستە ژێر قەرزە و تاڵانیان كرد.\nلایەنی قەرزدەر بە حكومەتی هەرێم كێیە زانیارییەكی گرنگە كەچی ئەمەش نادیار و ناڕۆشنە. لایەنی قەرزدەر بە هەمان ئاست فشار لەسەر قەرزوەرگر دروستناكەن. بەدەر لەمانەش، لایەنی داهات ئاستی كەڵەكەبونی قەرزەكە دەستنیشان دەكات. ئەگەر ئێمە دڵنیا نەبین لە قەبارەی داهات و داهاتی پێشبینیكراو لە ئێستا و لای كەم ساڵی داهاتوودا، ئەوا دڵنیاش نابین قەرزەكە سەرەخۆرەیە یان بە كەمترین زەرەر رزگارمان دەبێت لە دەستی.\nكەواتە زۆر زانیاریی هەیە دەربارەی قەرزەكانی حكومەتی هەرێم ونە كە وادەكات نەتوانین تەنانەت پلانێكی دروست بۆ روبەڕوبونەوەی گفتوگۆ بكەین. بانگەوازی من بۆ ئەوەی نەچینە ژێر باری ئەم قەرزە روی لە دوو لایەنە. تەواوی حزبەكان و رای گشتیی تا لە كەناڵی پەرلەمانەوە بێت یان كەناڵەكانی تر حكومەت ناچاربكەن راستیی و دروستیی قەرزەكە و وردەكارییەكەی بدركێنرێت. بەبێ وردەكاریی قەرزەكە و دڵنیابون لە راستیی و دروستییەكەی، چونە ژێر باری 27 ملیارد قەرز یان لە گەمژەیی و نەفامییەوەیە یان بۆ بەرگریكردنە لە سیستەمێك كە نانێكی چەوری بۆ ئەو كەسە تێدایە.\n63 جار خوێندراوه‌ته‌وه | Thursday, May 21, 2020


منیش دەڵێم " کەس بەدیلی کاک مەسعود نییە" ... جەلال چوارتایی\nتەواوی لایەنگرانی پارتی دەڵێن بۆ پۆستی سەرۆکی هەرێم کەس بەدیلی کاک مەسعود نییە، بێگومان منیش هەمان بۆچوونم هەیە بەڵام بە شێوەیەکی واقعیانە نەک وەک لایەنگرانی پارتی تەنهاعاتیفیانە بە بنەما بگرم، چونکە ئێمەی کوردەواری کوشتەی عاتیفەین و ئەو عاتیفەیەش وەها دەمانخاتە گێژاوەوە کە هیچ کاتێک ڕاستیەکان بەدی نەکەین .\nبۆ نموونە ئەگەر واقعیانە لە دە سەڵ تەمەنی سەرۆکایەتی کاک مەسعود بڕوانین ئەوا زۆر ڕووداوی سەرسوڕهێنەر دێنە پێش چاو کە هیچ بەرپرسێک لە جیهاندا بیری لە ڕووداوی لەو جۆرە نەکردۆتەوە کە دووچاری گەلەکەی بکات .بەشێک لەو ڕووداوانەش کە لە سەردەمی سەرۆکایەتی کاک مەسعوددا ڕوویاندا بریتین لە :-\n1-ل کارەساتی دڵتەزێنی شەنگال، کە بە پێی ئاماری وەزارەتی شەهیدانی حکومەتی هەرێم ( ئەگەرچی بە کەمیشەوە گوتراوە ) 435 هەزار مرۆڤ ئاوارە بوون، 1800 کەس کۆمەڵکوژ کران، لە گوندی کۆجۆ 400 پیاو پێکەوە لە گۆڕێکی بە کۆمەڵدا نێژران، زیاتر لە 5000 ئافرەت دەستدرێژییان کرایە سەر و وەک کۆیلە فرۆشران، ٦٠٠ پیر و منداڵ لە برسان مردن، زیاتر لە ٥٠٠ کەس بێ سەروشوێنن، ١٤ پەرەستگەی ئێزیدی تەخت کران .بڕوانە ئەم لینکە :\n2- زیاتر لە چارەکێکی باشووری کوردستان بەبێ هیچ جۆرە بەرگریکردنێک ڕادەستی دەوڵەتی ئیسلامی(داعش) کرا، ئەو ڕووبەرەش لە شەنگالەوە تا مەخموور و لە تەلکێفەوە تا حەمدانیەی دەگرتەوە، کە دەیان شار و زیاتر لە هەزار گوند لە خۆ دەگرێت .\n3- ئاشکرا کردنی هەموو داهاتی ژێر زەوەی باشووری کوردستان و دامەزراندنی سەدان کۆمپانیای چاوچنۆکی داگیرکەران، کە بەم کردەوەیەش گەورەترین قەیران بۆ ئەو ناوچانە دروست کرا کە بە درێژایی مێژوو هیچ گرفتێکیان نەبوو .\n4- واژۆکردنی گرێبەستی پەنجا ساڵە لەگەڵ تورکیای داگیرکەردا، کە بە پێی ئەم گرێبەستە تا ٥٠ ساڵی دیکە داهاتی نەوتی هەرێمی کوردستان بە نرخێکی هێجگار کەم بە تورکیا دەدرێت، ئەم کردەوەیە تاوانێکی هێندە گەورەیە کە باوەڕ ناکەم لە مێژووی کورداندا تاوانی هێندە گەوەرە ئەنجام درابێت .\n5- ڕێگە گرتن لە گەڕاندنەوەی ناوچە دابڕاوەکان بۆسەر هەرێمی کوردستان، چونکە بە گوتەی پەرلەمانتارە کوردەکانی بەغدا هەم نوری مالکی و هەم هادی العامری لاریان نەبووە ئەگەر مادەی ١٤٠ جێبەجێ بکرێت و ئەو ناوچانە بگەڕێنەوە بۆسەر هەرێم، بەڵام ئەوەی ڕێگری لە جێبەجێکردنەکە کردووە عارف تەیفور بووە کە بە نوێنەرایەتی سەرۆکی هەرێم دژی گەڕاندنەوەی ئەو ناوچانە بووە .\n6- خەندەوق هەڵکەندن بە ڕووی ڕۆژاوای کوردستاندا و گەمارۆ خستنە سەر دانیشتوانەکەی تاکو لە ناچاریدا تەسلیم بە جەبهە النوسرە و دەوڵەتی ئیسلام(داعش) ببن .\n7- ئاژاوە سازکردن لە ڕۆژاوای کوردستان و هاوکاریکردنی تورکیا بۆ کۆکردنەوەی ئەو بەعسیانەی کە لە ترسی تۆڵەکردنەوە پەرتەوازە ببوون و پڕ چەککردنیان بە ناوی (پێشمەرگەی ڕۆژاوا)وە .بڕوانە ئەم لینکە :-\n8- بڕینی بژێوی خەڵک و داگیرکردنی تەواوی شوێنە گشتیەکان، کە بە باوەڕی من هیچ جیاوازیەک لە نێوان زەوتکردنی بژێوی و زەوتکردنی ئازادیدا نییە (هەرچەندە هیچ جۆرە ئازادیەک لە سایەی ئەو دەسەڵاتەدا بەدی ناکرێت) .\n9- هەوڵدان بۆ بە مەزهەبیکردنی دۆزی کوردان و سازکردنی فیتنەی دینی و مەزهەبی لە نێو کورداندا، بەهۆی ئەو هاوپەیمانیە ترسناکەی لە نێوان تورکیا و پارتی و داعشدا پێکهاتووە .\n10- بە دەسەڵاتگەیاندنی ئەندامانی بنەماڵە و تیرۆرکردنی سەدان ڕۆشنبیری ڕەخنەگر لە دەسەڵاتی بنەماڵەیی، نموونە تیرۆرکردنی زەردەشت عوسمان و سۆرانی مامە حەمە و ....هتد .\nئەم چەند خاڵە مشتێکە لە دەریایەک کردەوەی هاوشێوە لە سەردەمی سەرۆکایەتی کاک مەسعوددا، کە باوەڕ ناکەم هیچ کەسێکی دیکە ئەگەر پۆستی سەرۆکایەتی هەرێم وەربگرێت کردەوەی قێزەونی لەو چەشنە قبوڵ بکات، لەبەرئەوە منیش دەڵێم بۆ سەرۆکایەتی هەرێم هیچ کەسێک بەدیلی کاک مەسعود نییە .


پێشانگایه‌کی کاریکاتێریی له‌سه‌ر هێرشه‌کانى تورکیا کرایه‌وه.. به وێنه - RojNews\nپێشانگایه‌کی کاریکاتێریی له‌سه‌ر هێرشه‌کانى تورکیا کرایه‌وه.. به وێنه\nله شارى سلێمانى پێشانگایه‌کی کاریکاتێریی به ناونیشانى "عه‌فرین شکۆی به‌رخۆدانه" له‌سه‌ر هێرشه‌کانى ده‌وڵه‌تى تورک بۆ سه‌ر عه‌فرین، بۆ نۆ ھونه‌رمه‌ند کرایه‌وه.\nئێواره‌ی ئه‌مڕۆ، له مۆزه‌خانه‌ی سلێمانی پێشانگایه‌کی ھاوبه‌شی کاریکاتێریی بۆ چه‌ند ھونه‌رمه‌ندێکی کاریکاتۆریست له‌باره‌ی عه‌فرینه‌وه کرایه‌وه.\nپه‌روه‌ر محه‌مه‌د، هونه‌رمه‌ندى به‌شداربووی پێشانگاکه به ڕۆژنیوزی وت: له‌م پێشانگایه‌دا نۆ ھونه‌رمه‌ند به‌شدارین به ٤٥ وێنه‌ی کاریکاتێری، که سه‌رجه‌می وێنه‌کان تایبه‌تن به عه‌فرین و ھێرشه‌کانی تورکیا بۆ سه‌ر عه‌فرین.\nپه‌روه‌ر، وتیشی: ھونه‌رمه‌ندی ده‌ره‌وه‌ی وڵاتیش به‌شداریان کردووه و ھونه‌رمه‌ندانی کوردی ھه‌ر چوار پارچه‌ی کوردستانیشی تێدان، به تابلۆکانمان توانیومانه ئه‌و ڕاستی و تراژیدیایانه نیشان بده‌ین، که ده‌وڵه‌تی عوسمانی تازه به‌رامبه‌ر به کوردانی عه‌فرینى ده‌کات.\nپێشانگاکه ئه‌مڕۆ کرایه‌وه و ھه‌تاوه‌کو ٩ی ئه‌م مانگه به‌رده‌وام ده‌بێت.


كەمینەكان لە كەمكردنەوەی كورسییەكانیان دەترسندژی فرەبازنەیی و هەمواری یاسای هەڵبژاردنی پەرلەمانی كوردستانن\nكەمینەكان لە كەمكردنەوەی كورسییەكانیان دەترسن\nدژی فرەبازنەیی و هەمواری یاسای هەڵبژاردنی پەرلەمانی كوردستانن\nهەرێمی كوردستان/ ئەیلولی 2018/ پرۆسەی دەنگدان بۆ هەڵبژاردنی خولی پێنجەمی پەرلەمانی كوردستان فۆتۆ: راگەیاندنی كۆمسیۆنی هەڵبژاردن و راپرسی\nكەمینەكانی هەرێمی كوردستان، لەگەڵ یەك بازنەی هەڵبژاردندان بۆ پەرلەمانی كوردستان و دژی هەمواركردنەوەی یاساكەن، چونكە پێیانوایە هەوڵێكی جددی هەیە لەو ڕێگەیەوە كورسییەكانیان بۆ شەش یان هەشت كورسی كەمبكرێتەوە.\nئەو مەترسییەی كەمینە ئایینیی و نەتەوەییەكان؛ هاوكاتە لەگەڵ مشتومڕی توندی نێوان فراكسیۆنەكانی پەرلەمانی كوردستان بۆ گۆڕانكاری لە ژمارەیەك ماددەی یاسای هەڵبژاردن، كە تائێستا كۆدەنگییان لەسەر نییە و بەهۆیەوە دابەشی دوو بەرە بون.\nژمارەیەك فراكسیۆنی پەرلەمانی كوردستان، پرۆژەیاسای هەمواری یاسای هەڵبژاردنیان ئاڕاستەی سەرۆكایەتی پەرلەمان كردووە بەڵام لە بەرانبەردا هەندێك فراكسیۆنی دیكە لە نێویاندا پارتی دیموكراتی كوردستان و كەمینەكان، دژی ئەو داواكارییەن.\nداواكاری سەرەكیی ئەو لایەنانەی هەمواركردنەوەی یاساكە بەپێویست دەزانن، وەك لە بەیاننامە و راگەیەندراوەكانیاندا هاتووە؛ گۆڕینی شێوازی هەڵبژاردنە لە یەك بازنەییەوە بۆ چوار بازنەی هەڵبژاردن.\n"ئێمە لەگەڵ فرەبازنەییدا نین، دەمانەوێت هەر یەك بازنە بێت چونكە لە بەرژەوەندی پێكهاتەكانیاندایە و دەنگەكانیان پەرت نابێت، ئەوكات زۆرینەی كریستیانەكان كە لە هەولێر و دهۆكن، دەتوانن لە هەر شوێنێك كاندیدێكی كریستیانی هەبێت دەنگی پێبدەن" بەوتەی کلارا عۆدیشۆ یەعقوب، سەرۆکى فراكسیۆنی ئەنجومەنی گەلی کلدانى سریانى و ئاشوورى لە پەرلەمانی كوردستان.\nهەوڵدەدەن بەو هەموارە كورسى کۆتاکان لە 11 کورسییەوە بۆ شەش یان هەشت كورسی كەمبكەنەوە، ئەمەش قبوڵكراو نییە\nكلارا كە لیستەكەیان یەك كورسی كۆتای هەیە بە (كەركوك ناو)ـی وت "هەوڵدەدەن بەو هەموارە كورسى کۆتاکان لە 11 کورسییەوە بۆ شەش یان هەشت كورسی كەمبكەنەوە، ئەمەش قبوڵكراو نییە، بەڵكو دەبێت كورسییەكانی كۆتا زیاتر بكرێن نەك كەمبكرێنەوە".\nبەپێی یاسای هەڵبژاردنی پەرلەمانی كوردستان كەمینەكان لە كۆی 111 كورسی تەنیا 11 كورسییان بە كۆتا بۆ دانراوە؛ (پێنج كورسی كریستیان، پێنج كورسی توركمان و یەك كورسی ئەرمەن).\nكلارا عۆدیشۆ جەختیكردەوە "بەهەموو شێوەیەک دژى هەموارکردنەوەى یاساى هەڵبژاردنین، چونکە هیچ بۆشاییەکى یاسایى تیادا نییە و زۆر گونجاوە بۆ بارودۆخى هەرێمى کوردستان، کاتیش نەماوە یاساکە هەموار بکرێتەوە"، لەبارەی تۆمەتباركردنیان بە لایەنگری پارتی، وتی "شانازییە بۆ ئێمە چونكە هەر پارتییە پشتگیری لە داواكارییەكانمان دەكات و.. كار بۆ پێكەوەژیانی ئایینی دەكات".\nئەوەش لەكاتێكدایە، هیچ فراكسیۆنێكی پەرلەمان بەرەسمی خواستی خۆی بۆ كەمكردنەوەی كورسی كۆتای كەمینەكان رانەگەیاندووە، تەنیا لەسەر ئاستی پەرلەمانتار رەخنە لە پەرلەمانتارانی كەمینە گیراوە و تۆمەتباركراون لە هەندێك پرسی ناو پەرلەماندا، دەنگی خۆیان دەخەنە پاڵ لایەنێكی دیاریكراو دژی لایەنەكانی دیكە.\nبەپێی ئەو پرۆژەیاسایەی بۆ هەمواركردنەوەی یاسای هەڵبژاردنی پەرلەمان واژۆی بۆ كۆكراوەتەوە؛ كورسی كۆتا وەك خۆی دەمێنێتەوە و بەپێی سیستەمی فرەبازنەیی دابەشكراوەتەوە؛ بە جۆرێك لە پێنج كورسی توركمان سێ كورسییان بۆ هەولێر و دوو كورسی بۆ بازنەی سلێمانی بێت، هەروەها كورسییەكانی كریستیان یەكێكیان لە هەولێر و دوانیان لە دهۆك و دوانیان لە سلێمانی بێت، تاكە كورسییەكەی ئەرمەن بۆ بازنەی دهۆك دابنرێت.\nرۆمیۆ حوزەیران نیسان، سەرۆكی فراكسیۆنی هاوپەیمانى یەکێتى نەتەوەیى (سێ كورسی كۆتای كریستیانیان هەیە) بە (کەرکوک ناو)ـى وت "هەندێک لایەن پرۆژە و بەرنامەیان هەیە کورسى کۆتا کەمبکەنەوە، ئێمەش هەر دەستکارییەک لە یاسای هەڵبژاردن بکرێت دەترسین زیان بە پێکهاتەکان بکەوێت، بۆیە بۆ خولى شەشەمى پەرلەمانى کوردستان واباشترە یاساکە دەستکارى نەکرێت"، وتیشی "هیچ خێر و منەتێک بە پێکهاتەکان ناکەن و مافى خۆمانە کورسىمان هەبێت".\nهەوڵی هەمواركردنەوەی یاسای هەڵبژاردن دوای ئەوەدێت نێچیرڤان بارزانی، سەرۆكی هەرێمی كوردستان 1ـی تشرینی یەكەمی 2022ـی وەك رۆژی ئەنجامدانی هەڵبژاردنی خولی شەشەمی پەرلەمانی كوردستان دیاریكرد.\n"لەبەرژەوەندى تورکمان و پێکهاتەکاندا نییە یاساى هەڵبژاردن دەستکارى بکرێت، چونکە یاساکە هیچ کەموکورتییەكی تیادا نییە و زۆر گونجاوە،... دابەشکردنى کورسى کوتاکان بەسەر پارێزگاكاندا وەك لە هەموارەكەدا داوادەكرێت ستەمێکى گەورەیە لە پێکهاتەکان دەکرێت" محەمەد سەعدەدین ئەنوەر، سەرۆكی پارتى گەشەپێدانى تورکمانی وای وت.\nناوبراو كە فراكسیۆنەكەی دوو كورسی كۆتای لە پەرلەمانی كوردستان هەیە، بە (كەركوك ناو)ـی وت "دەمانەوێت هەموو کوردستان یەک بازنەی هەڵبژاردن بێت، فرەبازنەیى لەبەرژەوەندى پێکهاتەکاندا نییە، ناكرێت بارودۆخی ئێمە و عیراق بەراورد بكرێت، چونكە تەنیا چوار پارێزگامان هەیە و زۆرینەی پێكهاتەكانیش لە هەولێر و دهۆكن".\nلە هەڵبژاردنی پەرلەمانی عیراقدا هەر پارێزگایەك بۆ چەندین بازنەی هەڵبژاردن دابەشكراون و لە 329 كورسی ئەنجومەنی نوێنەرانیش تەنیا 9 كورسی كۆتا دانراوە كە پێنجیان بۆ كریستیان و هەریەك لە ئێزیدی، شەبەك، سابیئەی مەندائی و كوردی فەیلی یەكی كورسییەكیان هەیە.\nدەمانەوێت هەموو کوردستان یەک بازنەی هەڵبژاردن بێت، فرەبازنەیى لەبەرژەوەندى پێکهاتەکاندا نییە\nمحەمەد سەعدەدین وتی "ئەگەر هاوپەیمانی لەگەڵ پارتیش بكەین هەنگاوێكی ئاساییە، مافی خۆمانە لەگەڵ كێ هاوپەیمانی دەكەین، ئێمە ناچینە ناو هاوپەیمانی لایەنی دیكەوە كە داوای كەمكردنەوەی كۆتای پێكهاتەكان دەكەن، بەپێچەوانەوە دەبێت كورسییەكانمان زیاد بكرێن".\nئەو فراكسیۆنە سەرەكییانەی داوای هەمواركردنەوە دەكەن هەریەك لە یەكێتیی نیشتمانیی كوردستان، بزوتنەوەی گۆڕان، نەوەی نوێ، كۆمەڵی دادگەری و یەكگرتووی ئیسلامی پێكەوە خاوەنی (53) كورسین لە بەرانبەردا پارتی و كەمینەكان بە (56) كورسییەوە دژن.\nهەدیا موراد حەیدەر، پەرلەمانتاری ئێزیدی لە فراكسیۆنی پارتی بە (كەركوك ناو)ـی وت "بەجۆرێك لەگەڵ هەمواركردنەوەی یاساكەداین كە لە بەرژەوەندی هەموو لایەكدا بێت و دژی پێكهاتەكان نەبێت"، ئەو دەڵێت دابەشكردنی كورسی كۆتا بەسەر چەند بازنەیەكدا گونجاو نییە، "بۆ نمونە كورسییەكانی كریستیان دوانیان بۆ سلێمانی دانراوە لەکاتێکدا لەوانەیە بە هەموو سلێمانى 50 خێزانى کریستیانى تیایدا نەبێت، لە بەرانبەردا بۆ پارێزگای دهۆكیش هەر دوو كورسی دانراوە لەكاتێكدا زۆرینەی ئێزیدى و کریستیانەکان لەو پارێزگایە دەژین".\nئێزیدییەكان تائێستا كورسی كۆتایان لە پەرلەمانی كوردستان بۆ دانەنراوە و لە چوارچێوەی لیستەكانی دیكەدا بەشداری دەكەن.\nهەدیا وتی "لەگەڵ فرەبازنەییدا نین"، چونكە پێیوایە ستەمە لە پێكهاتەكان و دەنگەكانیان پەرت و بڵاودەبنەوە، "دەمانەوێت هەڵبژاردنیش لە وادەی دیاریكراوی خۆیدا بكرێت".\nهه‌ڵبژاردنی خولی پێنجه‌می په‌رله‌مان، ساڵێك له واده‌ی خۆی دواكه‌وت و له ئه‌یلولی 2018دا ئه‌نجامدرا و لەمساڵدا ته‌مه‌نی ئه‌و خوله كۆتاییدێت.


پلاتفۆرمی هۆرام : هێرشەکانی تورکیە بۆ سەر باشوور و رۆژئاوای کوردستان شەرمەزار دەکەین . | پلاتفۆرمی زاگرۆس\nپلاتفۆرمی هۆرام : هێرشەکانی تورکیە بۆ سەر باشوور و رۆژئاوای کوردستان شەرمەزار دەکەین .\nگەلی وڵاتپارێزی کورد هە چەند بە کۆتایی رێکەوتنامەی لۆزان نزیک دەبینەوە ، هێرشی داهیرکارانی کوردستان بۆ سەر دەستکەوت و نڕخەکانی گەلەکەمان زیاتر دەبێت . درێژە پێدانی سیاسەتی ئینکار و کۆمەڵکۆژی بە شێوە و ناوی جیا لە بەر چاوی زڵهێزان و ڕێکخراوە بە ناو دیموکراسیەکانی جیهان نیشانەی بەردەوامی گەلەکۆمەی نوێ لە سەر ناسنامەی کوردی ئازادە .\nئەمڕۆ دولەتی فاشیستی تورک بە هاوکاری رژیمی ئێران لە ژێر ناوی شەری پەکەکە و پژاک هێرشی هاوبەشیان کردوەتە سەر باشوور و رۆژئاوای کوردستان . بە شێوەی زیاتر دولەتی تورکیە بە پشتیوانی هێزی ناتۆ دەستی داوەتە کۆمەڵکۆژی خەلکی مەدەنی . هەر وەها کەدەزانن لە سەرەتای دامەرزاندنی ئەو دوڵەتانە تا بە ئەمڕۆ پێش دروست بوونی پەکەکەیش کۆمەڵکۆژی و هێرش لە سەر کوردان بوە و بەردەوام بوە .\nل دوای سەرکەوتنی گەلەکەمان لە رۆژئاوای کوردستان ئەم هێرشانە بەرفراوانتر بوونە . بە جۆرێک کە میدیای داگیرکاران بۆ چەواشەکاری هێرشەکانیان ، پەکەکە و گریلا دەکەنە بەهانە ، مخابن چەندین لایانی کوردی بە هاوکاری ناراستەوخۆ و بێ دەنگی لە بەرامبەر ئەم هێرشانەدا ، هێز دەبەخشنە هێرشی نوێ داگیرکاران بۆ سەر گەل و نیشتمانەکەمان . ئامانجی سەرەکی ئەم هێرشانە ، نەمانی ناسنامە ، زمان ، فەرهەن و بوون و نەبوونی گەلەکەمانە . تورکیە و ئێران بۆ دەرباز بوونی لە گرفتە ناخۆئیەکانی خۆیان کە بەرهەمی زۆلم و ستەمی چەندین سالەیە ، دەیانەوێت لە رێگای شەر لە سەر کوردان خۆیان لەو قەیرانانە دەرباز بکەن .\nداگیرکاران ئەمرۆ بە بەهانەی بوونی پەکەکە لە باشوور و رۆژئاوای کوردستان وەک یەکێک لە بزووتنەوە کاریگەرەکانی رۆژهەڵاتی ناوراست ، دەیانەوێت هێزی کاریگەری کورد لاواز بکەن و زیاتر لە جاران ئاجندای خۆیان لە سەر لایانی دیکەی کوردی بسەپێنن . مخابن نەبوونی یەکریزی و یەکیەتی نەتەوەیی هۆکارێکە بۆ بەردەوامی ئەم هێرشانە . لە سەر ئەو ئەساسە بانگەواز لە هەموو لایانەکان و نەتەوەکەمان دەکەین . لە ئاست ئەم هێرشانە بێ دەنگ نەبن و هەڵوێستیان هەبێت . هێرش لە سەر پەکەکە تەنیا بەهانەیەکە بۆ چەواشەکاری گەل ، ئامانجی سەرەکی داگیرکاران بە تایبەت تورکیە لە ناوبردنی هەموو دەستکەوتەکانی کوردە لە هەموو جێگایەک .\nلە کۆتائیدا داوا لە حزب ، رێکخراو و لایانی پەیوەندیدار دەکەین کە بە زووترین کات بۆ بەستنی کۆمگرەی نەتەوەیی هەنگاو هەلبگرن . هەر وەها نەتەوەکەمان لە ئاست ئەو هێرشانە خاوەن هەڵوێست بێت . لە بەر ئەوەی لاوازی هەر لایان یا پارچەیەکی کوردستان بە واتای لاوازی گەلەکەمان لە پارچەکانی دیکە دێت .\nڕێوەبەری پلاتفۆرمی هۆرام


شاعیرێکی گه‌ورەی کورد کۆچی دوایی کرد\nتاريخ: ۱۳۹۵ پنج شنبه ۶ آبان ساعت ۱۶:۱۳ بازدید: 1624 نظرات: 4 کد مطلب: 2136\nبه پێی هه‌واڵی هاژه، ڕۆژی پێنج شەممه 6ی خەزەڵوەر شاعیری گه‌ورە و نه‌ته‌وەیی کورد خالید ئاغا حیسامی ناسراو به مامۆستا هێدی له شاری هه‌ولێری پایته‌ختی حکومه‌تی هه‌رێمی کوردستان کۆچی دوایی کرد.\nخالید ئاغا حیسامی "هێدی" کوڕی حاجی محه‌ممه‌د ئاغا له ئێلی دێبۆکری ساڵی 1306ی هەتاوی له ئاوایی شێخاڵیی ناوچه‌ی موکریان و له نێوان مەهاباد و بۆکان، له دایک بووه و خوێندنی سەرەتایی هه‌ر له‌و ئاواییه ته‌واو کردووە. پاشان دوای هەڵگیرسانی شۆرشی ئەیلوول ڕوو له باشووری کوردستان دەکات و دەبێته پیشمەرگەی ئه‌م شۆرشه، له سەر شێوازی کلاسیک شێعری هۆنیوەته‌وە و زۆربه‌ی شێعرەکانی له قالبی دیوانێکدا به ناوی کاروانی خەیاڵ له چاپ داوە.\nساڵی 1387ی هەتاوی حکومه‌تی هه‌رێمی کوردستان کۆنگرەیه‌کی گه‌ورەی به ناوی ئه‌م کەسایه‌تییه مه‌زنه به‌ڕێوە برد. به‌شێک له بیرەوەرییه‌کانی مامۆستا هێدی له توێی کتێبێکدا به ناوی "ئاوێنه شکاو" بڵاو بۆته‌وە.\nمامۆستا هێدی وەک دوایین شاعیری سە‌ردەمی کۆمار پێناسە دەکرێ و گه‌ڕانه‌وەی ته‌رمی پیرۆزی بۆ شاری مەهاباد و ناشتنی له ته‌نیشت دوو یاری باوەفا و خۆشەویستی مامۆستایان هێمن و هەژار دەتوانێ سوکنایی دڵ و هێورکەرەوەی خەم و پەژارەی هۆگران و شەیدایانی ڕێگه‌ی ئه‌م مەزنه پیاوانه بێت.\nبرچسب ها: خالید ئاغا حیسامی, شاعیر, نه‌ته‌وەیی, هاژه, هه‌رێمی کوردستان, هێدی, کوردستان\nسەرخۆشی خۆم ئاڕاستەی بنەمالەی مامۆستا هێدی و تەواوی خەلکی کوردستان دەکەم بەراست کۆچی دوای مامۆستا هێدی خەمێکی گەورەی خستە ناو دلی میلەتی کورد . بەراست هێنانەوی بۆ مەهاباد خۆی دەتوانێ سوکنایی دەری خەلکی کوردستان بێت چاوروانی هێنانەوی تەرمی پڕ شکۆی مامۆستا دەکەین\nشبکه روداو اعلام کرد در روستای شیخالی از توابع شهرستان بوکان دیده به جهان گشود\nخوا لی خوش بیت\nع س ۱۳۹۵/۸/۶\nسلاو لەوروحە مەزنە، رێگای پڕڕێبواربێ


کۆمەڵە جرجێک، منداڵێکی كچ بە زیندوویی دەخۆن\nکۆمەڵە جرجێکی گەورە كچێكی تەمەن سێ مانگ بە زیندوویی دەخۆن لەكاتێكدا دایكی لەماڵەوە بە تەنیا بەجێیهێشتووە و خۆی رۆیشتووە بۆ ئاهەنگگێڕان.\nبەپێی هەواڵێكی زە سەن-ی بەریتانی، ڕووداوەكە كۆتایی هەفتەی ڕابردوو لە شاری جوهانسبێرگ-ی گەورەترین شاری باشوری ئەفریكا روویداوە و دایكی دووانەیەكی كچ و كوڕ، كە تەمەنی 26 ساڵە و ئێستا بە تۆمەتی پشتگوێخستنی منداڵ دەستگیركراوە، بەرەبەیان بۆ كوخەكەی خۆی گەڕاوەتەوە، بەڵام پاشماوەی تەرمی كچەكەی لەناو جێگا پڕلەخوێنەكەیدا دۆزیوەتەوە.\nدەوترێت دایكەكە، كوڕەكەی لەو شەوەدا لەگەڵ خۆیدا بردۆتە دەرەوە، و دواتر دراوسێیەكیان بە قیژەی منداڵەكە لە بەرەبەیاندا ڕاچڵەكیوەو ڕایكردۆتەوە ناو ماڵەكەوە و دیمەنە خوێناوییەكەی بینیوە.\nدراوسێكە ڕایگەیاندووە ڕەنگە منداڵەكە بە ئازارەوە مردبێت. زمان و چاو و پەنجەكانی كچەكە هەموو لەلایەن جرجەکەوە خوراون.\n"جگەلەوەی چەند ئەندامێكی لاشەی منداڵەكە دیارنەبووە، ئەو بەشانەی كە ماونەتەوە هەموو شوێنێ گاز و برینداری ددانە تیژەكانی جرجەكانی پێوەبووە، ئەو دایكە پێویستە زیندانی بكرێت ئەو شایستەی ئەوە نییە ببێتە دایك" دراوسێكە وای وتووە.\nخەڵكی توڕەی شارەكە كە لەچواردەوری ماڵی دایكەكە كۆبوونەوە دوای ئەوەی پۆلیس دەستگیری كردووە، ڕایانگەیاندووە دایكەكە بەدرێژایی شەو لە باڕێكی ناوخۆی شارەكە مەی خواردۆتەوە.\nخاوەنی كوخەكە ڕایگەیاندووە لەو ناوچەیەدا جرجی زۆریان هەیە.\nدوای دەستگیركردنی دایكەكە، باوكی منداڵەكە كوڕەكەی بردووە بۆ لای خۆی.\n2016-12-31 |1783 جار خوێندراوەتەوە|


هێزەکانی عێراق هەوڵێکی داعش بۆ بە قاچاخبردنی نەوت لە سەلاحەدین شکستپێدەهێنن\nدە ئەندامی داعش کوژران لەکاتێکدا هەوڵی بەقاچاخبردنی بەنزینیان دەدا لە کێڵگەی نەوتی عەلاسی خۆرهەڵاتی شاری تکریت.\nفەرماندە سەربازییەکانی عێراق پشکنین بۆ وێستگە ئەمنیەکانی دەوری کێڵگەی نەوتی عەلاس دەکەن لە پارێزگای سەلاحەدین. [خاوەنی وێنە: وەزارەتی بەرگری عێراق، لە 28 ئایار بڵاوکراوەتەوە]\nسوپای عێراق سێشەممە (28 ئایار) شکستی بە هەوڵێکی پاشماوەکانی رێکخراوی "دەوڵەتی ئیسلامی" (داعش) هێنا بۆ بەقاچاخبردنی بەنزین لە کێڵگەیەکی سەرەکیی پارێزگای سەلاحەدینەوە.\nهێزە ئاسمانییەکان بۆمبارانی دوو تەنکەری پڕ لە بەنزینیان كرد کە بۆ به قاچاخ بردن ئامادەکرا بوو، لەگەڵ دوو پیکاب، یەکێکیان بۆمبڕێژکرابوو نزیك بە کێڵگەی نەوتی عەلاس لە خۆرهەڵاتی شاری تکریت.\nلەو هێرشەدا 10 ئەندامی داعش کوژران.\nکێڵگە نەوتییەکانی عەلاس و عەجیل لە خۆرهەڵاتی تکریت دەیان بیریان تێدایە، بەجۆرێك یەدەگی نەوت تیایاندا بە سێ ملیار بەرمیل مەزەندە دەکرێت.\nوێستگەیەکی بەرهەمهێنانی نەوت دەبینرێت لە کێڵگە نەوتییەکانی عەلاس و عەجیل لەم وێنەیەدا کە 12 تشرینی یەکەم 2018 بڵاوکراوەتەوە. [خاوەنی وێنە: کۆمپانیای نەوتی باکور]\nبەڕێوبەری ئەنجومەنی پارێزگای سەلاحەدین، سەبهان مەلا جیاد بە دیارونای وت: "پاشماوەکانی داعش بەردەوام هەوڵی شکاندنی پارێزبەندیی ئەمنیی دەوری کێڵگە نەوتییەکانی عەلاس و عەجیل دەدەن تا دەستبگرن بەسەر بیرە دوورەدەستەکاندا و نەوت بە قاچاخ بەرن."\nوتی: "هەوڵەکان هەمیشە شکستدەهێنن، لەبەرئەوەی هێزە ئەمنییەکان بەرپەچی هێرشەکان دەدەنەوە و سوپا یان هێرشی ئاسمانیی هاوپەیمانان لەو تەنکەرانە دەدەن کە نەوتی خاو و پێکهاتەکانی دەگوازنەوە."\nوتیشی هێزەکانی عێراق لە 23 ئایار شکستیان بە هێرشێك هێنا دژی بازگەیەکی پاسەوانی لە کێڵگەی عەلاس.\nمەلا جیاد وتی: "دوو کێڵگەکە کەوتوونەتە ناوچەیەکی بەرفراوانی جوگرافییه‌وه کە ناسراوه به سەختیی خاکه‌كه‌ی."\nوتیشی ئەمە وادەکات ئەگەری هێرشکردنە سەری بەردەوامی هەبێت لەلایەن ئەو چەکدارانەوه كه هێشتا خۆیان شاردۆتەوە لەو دۆڵانەدا كه درێژدەبنەوە به‌ره‌و پارێزگای دیالە و کەرکوك.\nبەهێزکردنی هەنگاوە ئەمنییەکان\nمەلا جیاد وتی ئەندامانی ئەنجومەنی پارێزگای سەلاحەدین "مەبەستیانە گفتوگۆی ئەم کێشەیە بکەن لەکاتی کۆبوونەوە مانگانەکانی لیژنەی باڵای ئەمنیی پارێزگادا کە لەلایەن پارێزگاری سەلاحەدین عەمار جەبر خەلیلەوە بەڕێوەدەبرێن".\nوتی لە کۆبوونەوەکەدا ژمارەیەك پێشنیاز دەکرێن، "بەرچاوترینیان زیادکردنی ژمارەی پاسەوان، سەرباز، بازگەی پۆلیس و پاسەوانان و بەهێزکردنی دەوریەی گەڕۆك و جێگیر بۆ دابینکردنی پاراستنی زیاتر بۆ هەردوو کێڵگە [نەوتییەکە]".\nوتیشی: "هەوڵدەدەین خەڵکی گوند و شارۆچکەکانی نزیك بە کێڵگەکان بەشداری پێبکەین لە پاراستنی ناوچەکانیان" چونکە باش شارەزای جوگرافیای ناوچەکانیانن و دەتوانن باشتر درك بە جوڵە گومانلێکراوه‌كان بکەن.\nکۆبوونەوەکانی پێشتری لیژنەی ئەمنیی باڵا بوونە هۆی زیادکردنی چاودێریی ئاسمانی و ئۆپەراسیۆنی هێرشبەرانە دژی پاشماوەکانی داعش -- بەتایبەتی لە زنجیرە چیاکان و ناوچەی جەزیرەی خۆرئاوای پارێزگاکە.\nوتی ئەم هەنگاوانە "لەمڕۆدا یارمەتیدەری سەقامگیریی پارێزگاکەن".\nهێزەکانی عێراق کێڵگە نەوتیەکانی عەلاس و عەجیل دەپارێزن


ماهیر حەسەن موعجیبی شەمۆیە " ئەگەر شەمۆ دەرهێنەری باشی لەگەلدا بێت هیچی كەمتر نابێت لە عادل ئیمام و سەمیر غانم"\nماهیر حەسەن موعجیبی شەمۆیە " ئەگەر شەمۆ دەرهێنەری باشی لەگەلدا بێت هیچی كەمتر نابێت لە عادل ئیمام و سەمیر غانم"\tئەوكاتەی پەیوەندیمان پێوەكرد ئوتۆمبێلەكەی لەكاركەوتبوو لەوكاتەی كە خەلك بەو حاڵەتە دڵتەنگ دەبێت كەچی ئەو قسەیەكی كۆمیدی كرد ئەویش "ئۆتۆمبێلەكەم لە چلكنی باشترە وەك لەوەی خاوێن بێت"، مەبەستی لەوە بوو تاوەكو سەیارەكەی چلكن بوو ئاسایی كاری دەكرد، بەڵام ئەو رۆژەی بردبویە غەسل لەدوایی ئەوە لەكاركەوتبوو، ئەو پێی وتین كە سەیارەكەی چاككردەوە ئەوكاتی گفتوگۆیەكە دەكەین، كە گفتوگۆیەكەمان تەواوكرد پێمانوت بۆ سەیارەكەی وتی "دەبێت سەیارەكەم هەر چڵكن بێت تاوەكو توشی سەرئێشەم نەكات". ئەمە سەربردەی ئەوكاتە بوو كە پەیوەندیمان پێوەكرد بۆ گفتوگۆیەك. هونەرمەند ماهیر حەسەن كە 31 ساڵە لەبواری هونەریدا كاردەكات و تائێستا بەردەوامە، ئێستاش ئەندامی تیپی شانۆی رەنگاڵەیە لەشاری سلێمانی و لە ئێستاشدا نوێترین كاریان ئامادەیە بۆ مانگی رەمەزان و تەنیا ماوە بیفرۆشنە كەناڵێك.\nشەقام. نەوزاد سەلیم\nشەقام: ئێوە لە تیپی شانۆی رەنگاڵە كار لەسەر دەقی وەرگێردراو دەكەن، كاركردنی ئێوە بەهۆی ئەوەیە كە ئێمە دەقنوسی باشمان نیە یانیش هۆكار چیە؟\nماهیر حەسەن: ئێمە ئەگەر نووسەری خۆماڵیمان هەبێت پەنا نابەینە بەر دەقی وەرگێردراو، بەڵام نوسەرەكانمان ئەوانەی كە پێشتر دەقیان دەنووسی ئەوان نەمان و هەریەكەیان بەلای كارێكدا رۆیشت و ئێستاش نوسەری باش نیە كە دەقی كوردی بنوسێت و مۆركی كوردی پێوە بێت، بۆیە ناچارین پەناببەینە بەر دەقی وەرگێردراو كە لەلایەن مامۆستا تۆفیق عەبدول و د.شێركۆ عەبدوڵڵا وە وەردەگێردرێن و دەقەكانیش لە ئەسلدا مسیری و سوورین و ئەو وەرگێرانە بەرگی كوردی لەبەردەكەن و وای لێدەكەن كە لەگەڵ كۆمەڵگای كوردیدا بگونجێت.\nشەقام: ئەو كارانەی كە دەیكەن كارەكان لەو ئاستەدا بوون كە بتوانن بمێننەوە؟\nماهیر حەسەن: كارەكان بەشێوەیەك وەردەگێردرێن و دەكوردێنرێن كە توانیویانە كاریگەری ئیجابیان هەبێت لەسەر بینەر و دەقە وەرگێردراوەكە وایكردووە كە هەر كارێك یادگارییەك بەجێ بێلبێت لالەلای ئەوانەی كە شانۆیەكە دەبینن، هەندێ شانۆی وەكو (قوتابخانەی گەل خوێنەكان و مشەخۆرەكان و ....) ئەوانە چەندینجار دووبارە و سێ بارە نمایشكراونەتەوە ئەوەش دەلالەت لەوە دەدات كە بابەتەكان لەناخی خەلكدان ئێمە كارێك ناكەین نامۆبێت بەخەلك ئەو كارانەی كە دەكرێن بە رۆحێكی كوردانەوە دەكرێن.\nشەقام: ئێوە كە دەقەكان لە میسری و سورییەوە وەردەگێرنە سەر كوردی، دەتوانین بڵێین لەو بابەتانەی كە باسی دەكەن لێكچوون هەیە لەنێوان ئەو دەسەڵاتەی كە لە میسرو سوریادا هەیە و لەگەل ئەوەی كە لە كوردستاندا هەیە؟\nماهیر حەسەن: گەندەڵی لە هەر وڵاتێكدا بێت هەر گەندەڵیە، ئەو كەوموكورتیانەی كە هەن تەنیا لە كوردستاندا نین بەڵكو لە زۆرێك لە وڵاتانی تریش هەن، هیچ جیاوازییەك نیە لەنێوان گەندەڵی لە میسرو سوریاو كوردستان.\nشەقام: كارەكانتان بەشێوەی تەنزئامێزە پێتانوایە بارودۆخی ئێستای لە هەرێمی كوردستاندا هەیە بەتایبەت لەلایەنی هونەری پێویستی بەوە نیە كە شانۆیەكی لەسەر ئامادە بكرێت و میوانداری هەموو بەرپرسەكان بكرێت؟\nماهیر حەسەن: بەداخەوە لەهەموو دنیادا ئەوانەی بەرپرسی باڵان كاتی ئەوەیان هەیە دابنیشن لەبەردەم شانۆیەك یان سەمفۆنیایەكی موزیكی یان هەر نمایشی هەر هونەرێكی تر، بەڵام ئەو كەسانە كە بەشی ئەوەیان هەیە كەچی ناچن، پێویست بوو ئەو بەرپرسە باڵایانە بە بەرپرسانی هەرێمیشەوە بەدوای ئەوكارانەدا بچن بۆئەوەی بزانن كارەكان لە چ ئاستێكدان، باوەرناكەم هیچ بەرپرسێك هەبێت و راوێژكاری نەبێت، دەكرێت لەرێگای راوێژكارەكەیەوە ئاگادار بكرێتەوە كە كاری وا هەیە، هەست دەكەین بایەخێكی وا بۆ هونەر دانانێن، ئێمە داوامان كردووە، بەڵام ئامادە نەبوون و هەندێكیان ئامادە بوون و بلیتیان كریوە، بەڵام هەموویان نا بەتایبەت باڵایەكان نەهاتوون، ئەگەر ئێمەش نمایشی كارێكی وا بكەین ئایا ئەو كەسانە ئامادەن بێن و كاتی خۆیان بۆ ئەوە تەرخان بكەن؟\nشەقام: هونەرمەندان گلەیی دەكەن تۆ گلەییەكانیان بەگونجاو دەزانی كە دەڵێن حەقمان پێنادرێت؟\nماهیر حەسەن: هونەرمەندان سەبەب خۆیانن نەك حكومەت، حكومەت پارەیەكی زۆریان بۆ خەرج دەكات، پێشتر ئەو كارانەی كە ئەنجامدەدران دەیانتوانی بینەری باش لە دەوری خۆیان كۆبكەنەوە، بەڵام ئەوكارانەی ئێستا ناتوانن بەو شێوەیە بن و هونەرمەندان بەهەموو لایەنەكان دەبێت خۆیان پیبگەیەنن و كارەكانیان لەو ئاستەدا بێت كە بتوانێت پارە بكات لە بازار دا و بتوانن لەسەر داهاتەكەی بژین، ئەو كارانەی كە دەكرێن كاری نوخبەوین واتە نوخبەیەك سەیری دەكات نەك هی جەماوەر بێت و رۆچوبێتە ناو خەڵكەوە، هەر كارێك توانی بچێتە ناو ناخی خەڵك ئەوكارە دەتوانێت پارە بكات و هونەرمەندەكە پێوبیستی بەوە نابێت حكومەت پارەی بداتێ، تەنیا ئەوەیە لەلایەنی تەكنیك و دەنگ و ...دەبێت بۆی دابین بكرێت. كارەكان دەبێت لایەنێكی بارزگانی پێوەبێت واتە دەبێت كارەكان بتوانن لە بازاردا جێگای خۆیان بگەنەوە و ئەو كارە بێت كە خەڵك دەیەوێت نەك كارێك تەنیا نوخبەیەك سەیری بكات.\nشەقام: لەبارەی كوژرانی تۆ لە زنجیرە درامای گەردەلولدا هونەرمەند كەمال چالاك دەڵێت "جەلیل زەنگەنە هەڵەی كردووە كە ماهیری كوشتوە چونكە ئێستا زەنگەنە پێویستی بەماهیرەو نازانێت چۆن بیگەرێنێتەوە"، زەنگەنەش دەلێت "نەدەكرا ماهیر لەناو قوە خاصەیەكی گەورەدا رزگای ببێت خۆ سۆپەرمان نیە"، تۆ چ قسەیەكت هەیە؟\nماهیر حەسەن: ئەو كارەی گەردەلول كە كراوە پێموایە بەنەفەسێك كراوە كە یەك بەش بێت، بەڵام دواتر كە سەدای هەبوو وایكرد كە بەشەكانی تری بۆ زیاد بكرێت، ئەو قسەیەی كە زەنگەنە كردویەتی گونجاوە چوار دەورت گیراوە بە قوەخاصە چۆن دەكرێت لەو كارەدا بەزیندووی دەربچیت، دەبێت بەشێوەی سۆپەرمان بێت ئەوەش ناكرێت.\nشەقام: تۆ حەزت بەوە بوو كە زوو كوژرای؟\nماهیر حەسەن: كوژرانی عەباسەفەندی قوەتەكەی لەوەدابوو، خۆ ئەگەر تاوەكو ئێستا مابایە وانەدەبوو و وا خۆشەویستیش نەدەبوو.\nشەقام: لەنامەكانی ئەشرەفدا رۆلی ئەشرەفت بینی، چەندە توانیت ئەوەبكەی كە تۆ و دەرهێنەر دەتانویست؟\nماهیر حەسەن: بەتاكید توانیم ئەوە بكەم كە من و دەرهێنەر دەمانویست، ئەوەش بە شایەتی جەماوەر، من توانیم زیاد لە حەد ئەوە بگەیەنم كە دەمویست، بەڵام ئەو كارەش بێ كەموكورتی نەبووە.\nشەقام: كۆمەڵە ئەكتەرێكی باشمان هەن لەبواری كۆمیدیادا، بۆچی نەتانتوانیوە پێوە یەكبگرن و كارێك بەهاوبەشی ئەنجامبدەن؟\nماهیر حەسەن: ئەوە دەوەستێتە سەر ئەو دەرهێنەرەی كە كارەكە دەكات چونكە ئەو حوكم لەسەر ئەوە دەدات كە كێ بەشدار بێت یان كێ بەشدار نەبێت منیش حەزدەكەم پێكەوە بەشداربین، بەڵام لەوانەیە كارەكە وای نەوێت.\nشەقام: هەندێ جار بە عادل ئیمامی كوردی ناوت دەبەن، پێتوایە ئەوە زیادەرەوییە دەكرێت؟\nماهیر حەسەن: زۆر سوپاسی هەموو ئەوانە دەكەم كە وادەڵێن، ئێمە هونەرمەندی باشمان هەیە، بەڵام پاڵپشتی ناكرێن مەبەستم پاڵپشتی لەرووی مەعنەوییەوە وە لەرووی دابینكردنی ئەو پێداویستیانەی كە لەكارێكدا پێویستی پێیەتی وەكو لایەنی دیكۆرات و كامیراو تەكنیك و....هەر كاتێك ئەوانەی باسمكردن بۆ هونەرمەند دابین بكرێت هونەرمەند دەتوانێت سەركەوتوو بێت.\nشەقام: پێتوایە كێ عادل ئیمامی كوردییە؟\nماهیر حەسەن: لەوانەیە خەلك هەبێت سەیری بەرهەمێك بكات بڵێت ماهیر حەسەن، سەمیر غانمە، لەوانەیە هەبێت خەڵكی تر هەلبژێرێت، بەڵام هونەرمەندی باشمان هەن لەوانە كاك موستەفا و كاك ئەیام ئەكرەم و....، من خۆم زۆر موعجیبم بە شەمۆ ئەگەر شەمۆ دەرهێنەری باشی لەگەڵدا بێت هیچی كەمتر نابێت لە عادل ئیمام و سەمیر غانم\nسه‌ره‌تاده‌رباره‌ی شه‌قامپه‌يوه‌ندیئه‌رشیفی گۆڤار\t(دۆسيه‌كان)\nسياسیناوه‌خۆكۆمه‌ڵايه‌تیهونه‌ریووتاربابه‌تی هه‌ڵبژارده\tبابه‌تی هه‌ڵبژارده\nبابه‌تی هه‌ڵبژارده هونەرمەندی عێراقی رەزا عەبدوڵـــــڵا بۆ (شەقام):عێراقم بەجێهێشت تــــــاوەكو گۆرانی بۆ سەددام نەڵێم\nسەرەڕای بوونی بڕیارێكی حكومەت بۆ داخرانی..بەرێوەبەرایەتی گشتی سینەمای هەرێم هەفتەی سینەمای كوردی لە 50 شارو شارۆچكە بەرێوەدەبات\nهونەرمەند ئیبراهیم حەكیم بۆ (شەقام): كابینەی پێنجەم سینەمای دروستكرد، كابینەی شەشەم روخاندی\nهونەرمەند كاوە بۆ (شەقام): ئەوەی لەباشوری كوردستان هەیە، هونەرێكی راستەقینە نیە\nئەو ئافرەتانەی خاوەن پێستی هەستیارەكان..ئامۆژگاری بۆ ئەو ئافرەتانەی پێستیان هەستیارە لەم وەرزەدا چۆن پێستیان دەپارێزن\nمنداڵ و سێكس(1) پەروەردەی خێزانی پێش چوونە قوتابخانە\nبرژانگ و قژە دروست كراوەكان لە كوێوە دێن و تاچەند مەرجی تەندروستیان تێدایە؟\n" دایەنگە و باخچەی ساوایان جێی ئومێدی دایكان نین"\nشەوی یەكەمی پەردەو بەئاگاهاتنەوەی پیاوی كورد\nپیاوان لەسەرچ بنەمایەك هاوسەر هەڵدەبژێرن؟جوانی یان ژیری؟\nلۆكە زاهیر: بۆم بكرێت لەساڵێكدا سێ ئەلبوم بڵاودەكەمەوە\nداوا دەكرێت پەرلەمانی كوردستان یاسا دەربكات بۆ بڵاوكردنەوەی بەرهەمی بیانی لە كەناڵە كوردستانییەكان\nزۆرێك لە خەڵكی لەبەر خۆیانەوە قسە دەكەن\nسایكۆلۆژیای هاوسەرگیری...حەوت ئامۆژگاری بۆ ئەو پیاوانەی دەیانەوێت بەخۆشگوزەرانی لەگەڵ ژنەكانیان بژین\nگفتوگۆ، مەرجی پەیوەندیەكی سەركەوتووە بۆ سێكس\nمێیینە باجەی داوە ! مارەبەجاش، پەڵە رەشەكەی كۆمەڵگەكانی رۆژهەڵات\nزەواج وەك وەسفێكی شاعیرانە و خەونێكی وێڵ\nئافرەتانی ئیشكەر لە عێراقدا نەوەیەكی پەروەردە خراپیان دروستكردووە؟\n"خاتوون" ئەلبومی نوێی كامكاران بە دەنگی عەدنان كەریم و سەبا كامكار\nخانمە گۆرانی بێژی لوبنانی ئەمەل حیجازی بۆ (شەقام):وەك ئاوازی توركی، ئامادەم ئاوازی كوردیش بەكار بێنم\nهەڵبژێردراوانی فێستیڤاڵی فیلمی منداڵانی رانیە دیاریكران\nشەیدا، خۆزگە بە رووخانی رژێمی ئەسـەد دەخـوازێت\nئەنوەر قەرەداغی:بە جوملە ئاوازەكانم دزراون\nئێمە هەمانە 3 میوان سەرهێڵ\tژماره نوی گۆڤاری شه‌قام\nئەرشیفی گشتی ووتار\nووتار كابینه‌ى نوێ و ئاسۆكانى...دیدار ئه‌حمه‌د\nئایا ئیسلامییه‌كان دیموكراسین...عه‌بدولڕه‌حمان راشد كردنه‌وه‌ی ده‌رگا داخراوه‌كان حكومه‌ت ده‌بێت له ده‌رگای ئه‌وانه بدات، وا ناتوانن له ده‌رگای ئه‌و بده‌ن؟! ستار محه‌مه‌د قادر\nچۆن تێگه‌یشتنى هه‌ڵه سه‌رهه‌ڵده‌دات؟ م. دلاوه‌ر شێخ محه‌مه‌د قۆناغه‌كانى خۆ جێگیركردنى ئاك پارتى:لێپێچینه‌وه له سه‌ركرده‌كانى میت وه‌ك نمونه... فه‌رهاد میرخان ئه‌رگوشى *\nCopyright © - 2013 shaqam.net.\nDesigned by shaqam.net/


شارەزایەکی کەشناسی ئاشکرایدەکات، ڕۆژی (سێشەممە) پلەکانی گەرما بەرزدەبنەوە و لە هەندێک شوێن دەگاتە 41 پلەی سلیزی و بۆ ڕۆژی (چوارشەممە)ش ڕیکۆرد لە بەرزبوونەوەی پلەکانی گەرمی لەم کاتەی ساڵدا تۆمار دەکرێت.\nئاراس جەبار، شارەزای کەشناسی (19ی نیسانی 2021) لەبڵاوکراوەیەکدا کە "ناس کورد" بینیویەتی پێشبینییەکانی خۆی بۆ کەشوهەوای ڕۆژانی داهاتوو ئاشکرا کردووە و ڕایگەیاند، لەئەنجامی قوڵبوونەوەی شەپۆلی گەرما لەسەر ناوچەکانمان ڕۆژی (سێشەممە) بە تێکرایی 3 بۆ 4 پلەی سلیزی زیاتر پلەکانی گەرما بەرزدەبنەوە و لە سەنتەری پارێزگاکانی ھەرێم بەرز ئەبێتەوە تا ٣٤ پلە و سەنتەری پارێزگای کەرکوک تا ٣٨ پلەی سلیزی.\nباسی لەوەشکرد، لەناوچە نزمەکان و سنوری ئیدارەی گەرمیان پلەکانی گەرما 38 تا 41 پلەی سلیزی بەرزدەبێتەوە.\nڕونیشیکردەوە، لەئەنجامی کاریگەری لاوازی نزمە پاڵەپەستۆیەکی لاوازی دەریای ناوەراست ئاسمانی ناوچەکە بەزۆری دەگۆرێت بۆ نیمچە ھەور و لەناوچە شاخاوییەکانی باکور و رۆژھەڵاتی پارێزگای دھۆک لەکاتەکانی نیوەرۆ بۆ عەسر ئەگەری نمە باران ئەبێت لە ھەندێک ناوچەی شاخاوی سنورەکەدا ھەورە بروسکە رووئەدات.\nپێشبینییەکانی بۆ کەشوهەوای ڕۆژی (چوارشەممە) ئاشکرا کردووە بەجۆرێک، کاریگەری قوڵبوونەوەی شەپۆلی گەرما بەردەوامی ئەبێت و ریکۆرد لە بەرزبوونەوەی پلەکانی گەرمی لەم کاتەی ساڵدا تۆمار دەکرێت، وە ئەگەری نمە باران و روودانی بروسکە زیاتر ئەبێت بۆ ناوچەکانی دیکە.


كازمی و به‌رهه‌م ساڵح خه‌ریكی چین؟\nئه‌و هه‌واڵه وردانه‌ی به خشكه‌یی له به‌غداو جیهانه‌وه ده‌رباره‌ی جموجوڵه‌كانی ده‌سه‌ڵاتداران وشێوه‌ی عیراقی داهاتوو ده‌رده‌كه‌ون و به هێواشی روون ده‌بنه‌وه ئه‌وه‌یه كه ئه‌مریكا و ئێران له زۆر شت هاوڕان له عیراقدا، سه‌ره‌ڕای ئه‌و ناكۆكیه ئاشكرایه‌ی له نێوانیاندا هه‌یه، ئه‌گه‌ر به‌رژه‌وه‌ندیه‌كانیان یه‌كبگرنه‌وه، له‌و نێوه‌نده‌شدا به‌شێوه‌یه‌كی ئاسایی و وه‌كو عاده‌تی هه‌میشه‌یی خۆی؛ به‌ریتانیا و ئه‌مریكا، سه‌رجه‌م به‌رژه‌وه‌نده‌یه‌كانی خۆیان له نێو ئه‌و هاوكێشانه‌دا ده‌پارێزن و هه‌نگاوی ستراتیجی باش له‌و بارودۆخه شڵه‌ژاو و فه‌وزایه‌دا ده‌هاوێژن و، نیازی سه‌ره‌كی ئه‌م چه‌ند لایه‌نه نێوخۆیی و ده‌ره‌كیه‌ش ئه‌وه‌یه عیراقێكی یه‌كگرتووی ملكه‌چی ئه‌م وڵاتانه له دواجاردا بێننه ئاراوه و بۆ ئه‌و مه‌به‌سته‌ش كاره‌كته‌ری ملشۆر و خاوه‌ن خاڵی سه‌لبی و لاوازی نێوخۆیی به‌كار دێنن.\nئه‌وه‌تا له مه‌ڕ هه‌ر جوڵه‌یه‌كی كازمی ئه‌گه‌ر ده‌ستوریش نه‌بێت كه‌سێك نابینیت به‌ره‌نگاری بكاته‌وه جگه له زۆر كه‌م له جه‌مسه‌ری لاواز كه ئه‌وانیش ده‌زانن له دواجاردا په‌راوێز ده‌خرێن، هه‌موو جموجوڵێكی كازمی به سازان له‌گه‌ڵ به‌رهه‌م صاڵه‌ح ده‌كرێت، دوا بڕیاریش واته دیاریكردنی رۆژی هه‌ڵبژاردنی پێشوه‌خته كه ئه‌ركی سه‌رۆك كۆماره له‌دوای هه‌ڵوه‌شانه‌وه‌ی په‌رله‌مان و پێش شه‌ست رۆژ له هه‌ڵبژاردن كه ده‌بێت رۆژه‌كه دیاری بكات، كه‌چی كازمی له ئه‌مرۆوه وه‌ك پێشێلكردنی ده‌ستوریش رۆژه‌كه‌ی دیاریكردووه و هیچ حسابێكی بۆ یاسا و ده‌ستور نه‌كردووه و سه‌رۆك كۆماریش كه لاف و گه‌زافی ئه‌وه ده‌دات پارێزه‌ری ده‌ستوره له‌م فاوڵه نقه‌ی لێوه نه‌هات، به‌ڵكو به‌خۆی پێشوه‌خته سازانی له‌گه‌ڵ كازمی كردووه له‌سه‌ر ئه‌م پێشێلكاریه.\nئامانجه‌كانی ئه‌م كۆمه‌ڵه كاره‌كته‌ره ده‌ره‌كی و ناوه‌كیه‌ی سیاسه‌تمه‌دار و وڵاتانی خاوه‌ن به‌رژه‌وه‌ندی له عیراق به‌م شێوه‌یه‌یه و، كازمی و به‌رهه‌م صاڵه‌ح پێشوه‌خته هه‌موو به‌رژه‌وه‌ندیه شه‌شخسیه‌كانی خۆیان به‌وانه‌وه به‌ستۆته‌وه و دوارۆژی سیاسی خۆیان له‌م گره‌وكردنه‌دا ده‌بیننه‌وه:\n* هه‌ردوكیان هه‌وڵی ته‌واویان بۆ یه‌كێتی خاكی عیراق و له‌و نێوه‌ه‌ده‌شدا لاوازبون یان به‌یه‌كجاری نه‌مانی قه‌واره‌ی هه‌رێمی كوردستان و مانه‌وه‌ی خۆیان به‌سه‌ر لیستی ده‌سه‌ڵاتداری له عیراقێكی یه‌كگرتووی ته‌نانه‌ت تۆتالیتاری ده‌بیننه‌وه.\n* جێبه‌جێكردنی فه‌رمانه‌كانی وڵاتانی خاوه‌ن هه‌ژمون و به‌رژه‌وه‌ندیخواز له عیراق له پێناو خۆبه‌هێزكردنیانه له‌و عیراقه‌ی مه‌به‌ستیانه بۆ مانه‌وه‌ی ده‌سه‌ڵاتیان له‌سه‌ر حیسابی هه‌موو قوربانیه‌ك به تایبه‌تی له لایه‌نه كورده‌وه درابێت.\n* ئه‌م سازانه سیاسیه‌ی هه‌ردوو سه‌ر ده‌سه‌ڵات رێگه خۆشكه‌ر ده‌بێت كه لیستێكی یه‌كگرتووی خۆیان پێكبێنن( ماوه‌یه‌كه و ئێستاش به نهێنی كاری بۆ كردووه و بۆی ده‌كه‌ن) و به‌و هیوایه‌ی براوه‌ی یه‌كه‌م بن له هه‌ڵبژاردنی داهاتوودا، بۆ ئه‌وه‌ی ئه‌جێنداكه‌یان به ئاسانی جێبه‌جێبكه‌ن و ئه‌و وڵاتانه‌ش له خۆیان رازیبكه‌ن( به‌ڵكو ئه‌م كاره‌یان به فه‌رمانی ئه‌و وڵاتانه‌یه). ئه‌مه‌ش له‌سه‌ر حیسابی به‌رژه‌وه‌ندی تایبه‌تی هه‌موو خه‌ڵكی عیراق به كوردیشه‌وه.\n* له‌م هه‌اهه‌نگیه‌ی كازمی و به‌رهه‌م جگه له رووكردنه تونێڵی لێڵی عیراق له لایه‌ن كورده‌وه هیچ ده‌رچه‌یه‌ك بۆ پرسی كوردی تیدا نابینڕێت و ته‌نانه‌ت مه‌ترسی گه‌وره له‌سه‌ر قه‌واره‌ی هه‌رێم و به‌نده ده‌ستوریه‌كانی عیراقه كه له به‌رژه‌وه‌ندی كورد تێپه‌رێنراوه.\n* ئه‌گه‌ر ئه‌م پیلانه سه‌ربگرێت ئه‌وا شتیك نامێنێت ناوی ناوچه كێشه له‌سه‌ره‌كان بێت و به‌رتیانیا و ئه‌مریكا و ئێران ده‌بن به‌خاوه‌نی هه‌موو فه‌رمانێك تایبه‌ت به‌و ناوچانه و له‌و باره‌وه نه‌وته‌كه‌ی ده‌كه‌وێته ژێر ره‌حمه‌تی كۆمپانیا زه‌به‌لاحه‌كانیان.\n* له كاتی سه‌ركه‌وتنیان له گه‌یشتن به‌و ئامانجه، هه‌وڵی گۆڕینی ده‌ستور بۆ قازانجی ئه‌جێنداكه‌ی خۆیان له عیراقێكی یه‌كگرتووی تۆتالیتاری ده‌ده‌ن و ئه‌گه‌ر له هه‌ڵبژاردن سه‌ركه‌وتن به‌ده‌ست بێنن ئه‌و ئامانجه‌ش به‌ده‌ست دێنن.\n* به‌م شێوه‌یه عیراقێكی نوێ به شێوه و روكه‌ش و به‌هه‌مان جه‌هه‌ر و پلان و رێگه‌ی سه‌ره‌تای دروستبونی عیراقی 1921 به كاره‌كته‌ری جیاواز و به‌ناو كۆماری دروست ده‌كه‌ن و بۆ ده‌یان ده‌یه‌ی تر ژێرده‌سته‌ی به‌ریتانیا و ئه‌مریكا و وڵاتانی ده‌وربه‌ری خاوه‌ن هه‌ژمون ده‌بێت .\nئه‌وه‌ی جێگه‌ی سه‌رسوڕمانه كه كورد لای خۆیه‌وه بێ ئه‌وه‌ی حاڵه‌ته‌كه لێكبداته‌وه و پلانه‌كان بخوێنێته‌وه و ئامانجی كازمی بزانێت و بیر له هۆكاری ئه‌و كۆده‌نگیه‌ی له‌سه‌ر بوو بكاته‌وه كه‌وته هه‌ڵه‌یه‌كی گه‌وره‌تر له جاران و به غه‌شیمی خۆی یه‌كه‌م لایه‌ن بوو كه پشتگیری له كازمی كرد و، ئه‌گه‌ر ئه‌م دووانه و ئه‌وانه‌ی له‌پشتیانن سه‌ربكه‌ون ئه‌وا ده‌ستی كورد به ته‌واوی به به‌تاڵی له بنی هه‌مبانه‌كه‌وه ده‌رده‌چێت.


بەرژەوەندی گشتی چییە؟ چۆن بەدەست دێت؟ | KURDPLAT\nبەرژەوەندی گشتی چییە؟ چۆن بەدەست دێت؟\nکوردپلات 9/05/2021 09:20:00 ص ليست هناك تعليقات\nد.فلاح مستەفا سدیق\nدام ودەزگا ئابوری وسیاسی وکۆمەلایەتیەکان بریتیە لەکێشمەکێشێکی بەردەوام لەسەر بەرژەوەندی نێوان پێکهاتەکانی کۆمەلگا لەسەر دابەش کردنی بەرووبومە جیاوازەکان.\nمانای بەرژەوەندی گشتی کەزۆربەی لایەنە فەرمی ورێکخراوەیی وتاکەکان وپارتە سیاسیەکان بەکاری دەهێنن وئیدیعای پاراستنی دەکەن رێکنەکەوتوون لەسەری ومانای چییە وکێ ئەو مانایە دیاری دەکات.\nمانای بەرژەوەندی گشتی فراوان بوو بەپێی پێشکەوتنی دەولەت، کەخۆی لەشێوەی دام ودەزگا کارگێڕی وئابوری وسیاسی بینییەوە.\nبەلام پرسیارێک هاتە ئاراوە ئەو دام ودەزگایانە چۆن پێشکەوت؟ ولەسەر چی بەرژەوەندییەك چوارچێوە و ئەرك ودەسەلاتەکانی دیاری کران؟\nبێ گومان بەناو بەرژەوەندی گشتی، وبەناو بەرژەوەندی گشتی دەستور دانرا و دەسەلاتی یاسا دانان درا بەدەزگاکانی دەولەت بۆ رێکخستنی ژیانی هاولاتیان، وبەناو بەرژەوەندی گشتی دەسەلات درا بەدەزگاکانی کە بۆ کەم کردنی ئازادی و بەند کردنی مافی هاولاتیان، وبەناو بەرژەوەندی گشتی چەندین رێککەوتنی سیاسی وئابوری و دیبلۆماسی ئەنجام دران، وبەناو بەرژەوەندی گشتی شەڕ دەکرێت، وبەناوی یاساکان پەکدەخرێن، وبەناوی وەزیر و بەڕێوەبەر وهتد دادەمەزرێن، بەبێ ئەوەی کەسێک لەوانە بزانن مانای بەرژەوەندی گشتی چییە؟\nبۆ ئەوەی ئەو مانایە شی بکرێتەوە دەبێت جارێ ناخی ئەوانە بزانرێت کە بەکاری دەهێنن واتە دەبێت بزانرێت پاڵنەری ڕاستەقینەی ئەو بەرپرسە بزانرێت کە بەکاری دەهێنێت چونکە پێناسەیەکی دیاری کراو نییە بۆ ئەو بنەمایە کەبەەژەوەندی گشتییە.\nهەر بۆیە بەشێک لەزانایان پێیان وایە بەرژەوەندی گشتی بۆچونێکی ناسەقامگیرە لە کاتێکەوە بۆ کاتێک دەگۆڕێت هەروەها لەسیستمێکی سیاسیەوە بۆ ئەوەی تر دەگۆڕێت تەنانەت لەنێوان بەرژەوەندی گشتی ئابوری وسیاسی وکۆمەلاتی وهتد جیاوازی هەیە.\nئەفلاتۆن پێناسەی بەرژەوەندی گشتی بەوە کردووە کەیەکپارچەیی کۆمەلگا وهەست کردن بەخۆشییەوە. وئەرستۆ دەلێت دوو دەستور هەیە یەکێکیان راستە بۆ بەرژەوەندی نەتەوەیە وئەوی تریان هەلەیە بۆ بەرژەوەندی دەولەتە. جۆن لوك وای دەبینێت کە بەرژەوەندی گشتی ئاسایش وئاشتی وبەرژەوەندی هەمووانە. بەلام رۆسۆ دەلێت بەرژەوەندی گشتی ئەو بەهایەیە کەکۆمەلگاکان هەولی بەدەست هێنانی دەدەن و ئامانجی حکومەتەکانە.\nبەلام باشترین پێناسە ئەوەیە کە بەرژەوەندی گشتی کۆمەلێ بارودۆخە یارمەتی دەری پێشکەوتنی تاکەکانی کۆمەلگایە، کەواتە بەرژەوەندی گشتی خولقێنەری ئەو بارودۆخانەی لەچوارچێوەی سیستمێکی کۆمەلایەتی وسیاسی وئابوری و یاسایی.\nهەر بۆیە دەبێت سیستمێک هەبێت لایەنەکان لەسەری رێکبکەون لەسەری بۆ یەکلاکردنەوەی مانای بەرژەوەندی گشتی.\nئەوەی جێگای داخە لەهەرێمی کوردستان بەهۆی نەبونی ئەو سیستمە شتیك نەماوە پێی بوترێت بەرژەوەندی گشتی، دەیان وسەدان بڕیار دەر ئەکرێت بەناو بەرژەوەندی گشتی کە لەڕاستیدا بەرژەوەندی کەسییە، دەیان وسەدان شەڕ و مال وێرانیان بەسەر میللەتی کورد هێنا بەناو بەرژەوەندی گشتییەوە لەکاتێکدا بەرژەوەندی حزبی وبنەمالەییە.\nلەکۆتا دەلێم بەرژەوەندی گشتی ئەو دەسکەلایەیە بەدەست نەزان وبەرژەوەندی خوازەوە بووە بەقوربانی.


ئابووری عێراق له 2017 دا تووشی كاره‌سات ده‌بێت | خواکوڕك\nڕاگەیێندراوێك لە فەرماندەیی گشتیی هێزی پێشمەرگەی كوردستان 5 خوله‌ك ago\nHome ئابووری ئابووری عێراق له 2017 دا تووشی كاره‌سات ده‌بێت\nئابووری عێراق له 2017 دا تووشی كاره‌سات ده‌بێت\nدانەر: خواکوڕكon: 2016/08/25 5:16 PM Views: 151\nله‌كۆبونه‌وه‌ی ئاسایی رۆژی سێشه‌ممه، ئه‌نجومه‌نی وه‌زیرانی عێراق، گفتوگۆی له‌باره‌ی پێشنیاره‌كانی بودجه‌ی ساڵی 2017 وه ئه‌نجامدا. له‌دانیشتنه‌كه‌دا ئه‌نجومه‌نی وه‌زیران نرخی یه‌ك به‌رمیل نه‌وت به 35 دۆلار له‌بودجه‌ی ساڵی 2017ی عێراقدا خه‌مڵێنلاندووه.\nبودجەی گشتیی عێراق بۆ ساڵی 2017،به 102 تریلیۆن دینار كە دەكاتە نزیكەی 85 ملیار دۆلارخه‌ملێنراون، ئه‌مه له‌كاتێكدایه داهاتەكانی نەوت و داهاتەكانی دیكە لە بودجەدا بە 70 تریلیۆن دینار دانراوە، كە دەكاتە 58 ملیار دۆلار.\nبه‌پێی ئه‌وداتایانه‌ی له ناوه‌نده ئابووریه‌كانی عێراق بڵاو ده‌بنه‌وه له ساڵی داهاتوودا عێراق به بڕی 28 ملیار دۆلار كورتهێنانی بودجه‌ی هه‌یه. وا بڕیاره سندووقی دراوی نێودەوڵەتی بڕی ئه‌م قه‌رزه بۆ پڕكردنه‌وه‌ی كورتهێنانه‌كه دابین بكات.\nشاره‌زایانی بواری ئابووری پێیانوایه، پێدانی قه‌رزێكی وا گه‌وره له‌كاتێكدا هێشتا رێژه‌ی ئه‌و سووده دیاری نه‌كراوه كه دێته سه‌ر قه‌رزه‌كه، عێراق وه‌كو سڵانی جه‌نگ، ده‌كه‌وێته ژێرقه‌رزێكی گه‌وه‌ره و كاره‌سات له ووڵات رووده‌دات.\nبزانه پارتی له سلێمانی خه‌ریكی چیه\nد. هه‌ڤاڵ ئه‌بوبه‌كر: ئه‌مه رێكه‌وتنه بڕۆ به حزبه‌كه‌ت بڵێ


تەحسین زراری : بڕیاری بە پارێزگا بوونی ھەڵەبجە لە جێگای خۆیەتی . – WTARIKURD\nشاری ھەڵەبجە ئەو شارەیە کە ناوی چووە نێو مێژووی جیھان و شان بەشانی ئەو شارانەی کە کارەساتی مرۆیی گەورەیان بەسەر داھاتووە ، ئەمەش دەر ئەنجامی ئەو کارەساتە بوو کە لە ١٦ی ئازاری ١٩٨٨ حکومەتی ئەو کاتی عێراق ھەڵسا بەبەکارھێنانی گازی کیمیایی لە دژی ھاونیشتمانیانی مەدەنی ئەو شارە ، لە ئاکامی ئەو کارەساتە دا پێنج ھەزار ھاونیشتمانی مەدەنی بوونە قوربانی ئەمە سەرەڕایی ئەوەی کەبەدەیان و ھەزاران ھاونیشتمانی تر بە ھۆی ئەم ھێرشەی حکومەتی فاشیستی عێراق تووشی نەخۆشی بوون کە بەشێکیان تا ئێستاشی لەگەڵ دابێت ئاسەواری ئەو ھێرشەیان بەسەر جەستەوە دیارە ، بەمەش ١٦ی ئازار بوو بە ڕۆژێکی ماتەم لە ھەرێمی کوردستان، بۆیە شاری ھەڵەبجە ناوی چووە نێو مێژوویەک کە مرۆڤایەتی دەبێت ھەمیشە خۆی بەشەرمەزار بزانێت لە ئاست ئەو کارەساتە بەتایبەت ھێزە نێودەوڵەتییەکان باڵاکان لەسەر ئاستی جیھان .\nلە ماوەی ڕابردوو دا چەندین جار لە بۆنە جیاوازەکان ھەمیشە ئەوە بە گوێی خەڵکی بەشمەینەتی ھەڵەبجە دەدرا کە دەبێت ھەڵەبجە ببێت بە پارێزگا بەھۆی ئەو کارەساتەی کەلە ڕابردوو بەسەر ئەو شارە داھاتووە، لە کۆتاییدا ھەرێمی کوردستان بە نوسراوێکی فەرمی کە ئاراستەی حکومەتی فیدڕالی عێراقی کرد کە تێدا داوای بە پارێزگا بوونی خەڵەبجە کرا بوو، ئەنجومەنی وەزیرانی عێراقیش بە کۆی دەنگ ئەو بڕیارەی پەسەند کرد ، کە پاشان ناردرا بۆ پەرلەمان بەڵام لەوێ کێشەکە دروست بوو ، لەم ڕوانگەشەوە سەرکردایەتی ھەرێمی کوردستان فەرمانی کرد کە پەلە بکرێت بۆیە ئەنجومەنی وەزیرانی ھەرێمی کوردستان ڕۆژی پێنج شەممە ١٣ی ئازاری بڕیارەکەی دەرکرد ، دوای دەرچوونی بڕیارەکە پێویستە ڕەوانەی سەرۆکایەتی ھەرێمی کوردستان بکرێت بۆ ئەوەی بە مەرسومێکی فەرمی بڕیارەکە دەربکرێت ، لە ڕووی یاسایی و دەستورییەوە ئەمە مافێکی ھەرێمەکانە کە لە سنوری خۆیان پارێزگای نوێ دروست بکات .\nھاوکات لەگەڵ دەرکردنی بڕیاری بە پارێزگا بوونی ھەڵەبجە خەڵکی کوردستان بەگشتی و شاری ھەڵەبجە بەتایبەتی خۆشحالی خۆیان دەربڕی لەبەرامبەر دەرچوونی بڕیاری بە پارێزگا بوونی ھەڵەبجە ، لێرەدا ئەوەی گرنگە بەلای منەوە دوو پرسە ئەویش یەکەمیان ئەو بڕیارە ببێتە ھۆی ئەوەی کە زۆرترین خزمەت بەو شارە بکات ، دووەمیشیان ھەڵەبجە نەبێتە چەقی ململانێیە سیاسیەکانی نێوان لایەنەکان ، سەبارەت بە خاڵی یەکەم پێویستە ھەموو ئەو ناھەماتیەی کە لە ڕابردوو بەسەر شاری ھەڵەبجە داھاتووە قەرەبوو بکرێتەوە ئەمەش لە ڕیگای ئاوەدان کردنەوەی شارەکە لە ھەموو بوارە جۆراو جۆرەکان ھەر لە بواری خزمەتگوزاری و ئاوەدان کردنەوە تا دەگاتە بورای ڕۆشنبیری کە شاری ھەڵەبجە لە ڕووی ڕۆشنبیریەوە کەلەپورێکی دەوڵەمەندی ھەیە بە شێکی زۆر لە ڕۆشنبیر و ناودارەکان لەو شارە پێگەیشتوون ، ئەمانەی باسم کردن لە ڕێگای ئەو بەلێنە بێ کردارانە ناکرێت کە زۆر جار لایەنەکان بەمەبەستی کاریگەری دروست کردن لەسەر ڕای گشتی ، بەڵکو لە ڕێگای بەلێنی کردارییەوە دەکرێت ، لەبەر ئەوەی ئەو شارە لەو بوارانەی کە ئاماژەمان پێدا وێرانکراوە بۆیە زۆر گرنگە ئەو بۆشاییە پڕ بکرێتەوە لەڕێگاری خزمەتی ڕاستەقینە بۆ ئەو شارە بە ئامانجی بەرەو پێش چوونی ئەو شارە ، خاڵی دووەمیان ئەوەیە کە ھەڵەبجە نەبێتە قوبارنی نێوان لایەنە سیاسیەکان، لە ڕابردوو ھەڵەبجە بوو بە قوربانی چەکی کیمیایی تێدا بەکارھێنرا ، پاشان لە دوای نەمانی حکومەتی دیکتاتۆری عێراق لە ھەرێمی کوردستان شاری ھەڵەبجە دووبارە بووە قوربانی ملمڵانێی نێوان لایەنە سیاسیەکان، ئەمەش وای کرد کە ھەڵەبجە لە جیاتی ئەوەی خزمەتی بکرێت بە پێچەوانەوە زیانی زۆر بەر ئەو شارە کەوت بەھۆی ملمڵانێی لایەنە سیاسیەکان بۆیە ھەڵەبجە کەمترین خزمەتی بەرکەوت بەبەراورد لەگەڵ ناوچەکانی تر لە ھەرێمی کوردستان، ئەمەش لە ڕابردوو دا زۆر گڵەیی و ناڕەزایی ھاونیشتمانیانی ئەو شارەی بەدوای خۆیدا ھێنا، بۆیە پێویستە لایەنە سیاسیەکان بەر لەوەی بیر لەوە بکەنەوە کە کەسبی ھاونیشتمانیانی ئەو شارە بکەن بیر لە خزمەت بکەنەوە، ڕابردوو لەو شارە دوبارە نەکەنەوە .\nلە دەرئەنجامدا ئەوەمان بۆ دەردەکەوێت کە دەرکردنی بڕیاری بەپارێزگا بوونی ھەڵەبجە بە شێوەیەکی ئۆتۆماتیکی بە شێک لە کێشەکان بەرەو چارەسەری دەبات ، بەمەش ھەڵەبجە و ھەڵەبجەییەکان تا ڕادەیەک بە شێک لەو ھەموو نەھامەتی و ناخۆشیانەی کەبەسەریان دا ھاتووە کاڵ تر دەبێتەوە، ئاسۆیەکی تر بە ڕووی ھەڵەبجە دەکرێتەوە .


جۆرج میچڵ چاوی به سه‌رۆکی فه‌ڵه‌ستینیه‌کان ده‌که‌وێت\nڕاسپێردراوی ئه‌مه‌ریکا بۆ کاروباری ڕؤژهه‌لاتی ناوه‌ڕاست جۆرج میچڵ ده‌ڵێت وڵاته یه‌کگرتووه‌کانی ئه‌مه‌ریکا سوره له‌سه‌ر هه‌ۆڵه‌کانی بۆ ده‌ستپێکرانه‌وه‌ی گفتوگۆکانی ئاشتی نێوان ئیسرائیل و فه‌ڵه‌ستینیه‌کان.\nسێ شه‌ممه، میچڵ گفتوگۆی له‌گه‌ڵ سه‌رۆکی فه‌ڵه‌ستینیه‌کان مه‌حمود عه‌باس کرد پاش ئه‌وه‌ی پێشتر ده‌رنگانێکی دووشه‌ممه له ئۆرشه‌لیم -قودس گفتوگۆی له‌گه‌ڵ سه‌ره‌ک وه‌زیرانی ئیسرائیل بنیامین نه‌ته‌نیاهو کردبو.\nیاریده‌ده‌رانی سه‌رۆک عه‌باس ده‌ڵێن میچل هێندێك له بۆچونه‌کانی ئه‌مه‌ریکای له‌گه‌ڵ باس کردبو به ئامانجی پێشخستنی پڕۆسه‌ی ئاشتی.\nفه‌ڵه‌ستینیه‌کان بێزار بونه به هۆی نه‌بونی پێش وه‌چونی گفتوگۆکان. دوشه‌ممه، ڕێبه‌رایه‌تی فه‌ڵه‌ستینیه‌کان داوای کۆبونه‌وه‌ی ته‌نگه‌تاوی دیپڵۆماتانی چوار لایه‌نه‌کانی به‌شدار له پڕۆسه‌ی ئاشتی کرد، واته ئه‌مه‌ریکا، یه‌کێتی ئه‌وروپا، نه‌ته‌وه‌یه‌کگرتووه‌کان و ڕوسیا، به‌و مه‌به‌سته چوارچێوه‌یه‌ک بۆ ده‌ست پێکرنه‌وه‌ی پڕۆسه‌ی ئاشتی دیار بکرێت. گفتوگۆکانی ڕاسته‌ۆخۆ نێوان ئیسرائیل و فه‌ڵه‌ستینیه‌کان شکستیان هێنا پاش ته‌واو بونی مۆڵه‌تی ئیسرائیل بۆ ڕاگرتنی سازکردنی نیشته‌جێی ئیسرائیلیه‌کان له مانگی 9 دا.


دوورایـیـەكانی قەیرانی قەتەر \nقەتەر نەهێزێكی سەربازی‌و سیاسی نەهێزێكی ئابورییە، بەڵكو تەنها وڵاتێكی دەوڵەمەندە، بەڵام زیاتر لە بیست ساڵە سیاسەتێك پەیڕەو دەكات تەواو پێچەوانەی سەنگ‌و قەوارەی خۆیەتی، توانا دارایی یەكەی پاڵنەرێك بوە بۆ ئەوەی دەست وەرداتە كاروباری ناوخۆیی وڵاتانی عەرەبی‌و ئیسلامی‌و هاوكات لەگەڵ سەرجەم كێشەكاندا سیاسەتێكی دووفاقی پەیڕەو كردووە.\nچەند رۆژێكە قەیرانی قەتەر سەرتاسەری كەنداو‌و ناوچەكە‌و جیهانی سەرقاڵ كردووە، ئەمەش دوای ئەوەی هەریەكە لە عەرەبستانی سعودی‌و میرنشینە یەكگرتووەكان»ئیمارات»و بەحرەین پەیوەندییەكانیان لەگەڵ قەتەر پچڕاند‌و ئابڵۆقەی دەریایی‌و زەمینی‌و ئاسمانییان خستەسەر، دواتر میسر‌و مۆریتانیا‌و چەند وڵاتێكی دیكەی عەرەبی‌و ئەفریقا هەمان هەنگاویان گرتەبەر.\nلەم رۆژانەی دوایی دا كێشەكە لە چوارچێوەی ئەنجومەنی هاوكاری كەنداو تێپەڕی‌و دوورایی ئیقلیمی‌و زیاتریشی وەرگرت. توركیا پشتیوانی بۆ قەتەر دەربڕی‌و ئەردۆگان بڕیاری ناردنی هێزی سەربازی بۆ ئەو وڵاتە ئیمزا كرد، بەڵام كاتێ ئەمریكا لەسەر زاری سەرۆك تره‌مپ هەڵوێستی وڵاتەكەی یەك لاكردەوە، قەیرانی قەتەر كەوتە قۆناغێكەوە دەكرێ بە ترسناك وەسف بكرێ. سەرۆك تره‌مپ رۆژی هەینی رابردوو لە میانەی كۆنگرەیەكی رۆژنامەنووسی لەگەڵ سەرۆكی رۆمانیا لە واشنتۆن چەند راستییەكی ئاشكرا كرد نیگەرانی‌و ناڕەزایی لە ئاست سیاسەتەكانی قەتەردا راگەیاند:\n*تره‌مپ وتی قەتەر مێژوویەكی لە یارمەتی دانی تیرۆردا هەیە، ئەمەش ئاماژەیەكە بۆ یارمەتی دانی گروپەكانی ئیخوان لە میسر‌و لیبیا‌و داعش‌و به‌ره‌ی نوسرە لە سوریا‌و حەماس لە فەلەستین‌و بەو مانایەش دێ كە چیتر ئەمریكا لە بەرامبەر سیاسەتەكانی قەتەر بێ دەنگ نابێ، هاوكات ئاماژەیەكی ناڕاستەوخۆ بۆ هەموو ئەو وڵاتانەی هاوشێوەی قەتەر لە ناوچەكە كە كۆمەكی گروپە تیرۆریستییەكان دەكەن، بۆیە دەكرێ بڵێین هەمان ئەو تۆمەتانەی ئێستا بەرۆكی قەتەری گرتووە دوور نییە لە داهاتوودا توركیاش بگرێتەوە.\n*سەرۆكی ئەمریكا رایگەیاند لەگەڵ وەزیری دەرەوە‌و ژەنەراڵەكانی سوپای وڵاتەكەی بڕیاری دا ئیتر كاتی ئەوە هاتووە دۆحە دەست لە یارمەتی گروپە تیرۆریستییەكان هەڵبگرێ.\nناوهێنانی ژەنەراڵەكانی سوپا جگە لە هەڕەشەی بەكارهێنانی هێزی سەربازی هیچی دیكە ناگەیەنێ، ئەمەش بەو مانایە دێ لە كاتی هەڵایسانی هەر جەنگێك لەنێوان قەتەر‌و نەیارەكانی ئەگەر ئەمریكا راستەوخۆش بەشدرای نەكات، ئەوا بێ گومان لە رێی یارمەتی هەواڵگری‌و لۆجیستییەوە پشتیوانی عەرەبستانی سعودی‌و هاوپەیمانەكانی دەكات.\nلە ساڵی 1996-ەوە دوای ئەوەی شێخ حەمەد باوكی میری ئێستا كودەتای بەسەر باوكی دا كرد‌و جڵەوی فەرمانڕەوایی وڵاتی گرتە دەست، قەتەر سیاسەتێك پەیڕەو دەكا، بە وتەی وڵاتانی دیكەی كەنداو لە دەرەوەی یەكڕیزی ماڵی كەنداوە. قەیرانی عیراق‌و سوریا‌و پێشتریش رووداوەكانی ئەوەی پێی دەڵێن بەهاری عەرەبی ئەوەندەی تر گومانەكانی سەر قەتەری زیاتر كرد. ئێستا رەوشەكە سنوری گومانی تێپەڕاند‌و راستیەكان ئاشكرا بوون.\nكێشەی قەتەریش وەك هەر كێشەیەكی دیكە لە خۆرهەڵاتی ناوەڕاست بە چەند هەوڵێكی دیپلۆماتی دەستی پێكرد نموونەی ئەوەش هەوڵەكانی میری كوێت‌و چەند وڵاتێكی ئەوروپایە، بەڵام پێ ناچێ هەوڵەكان لە ئاستی گرژی قەیرانەكەدا نەبن. زیگمار گابریل وەزیری دەرەوەی ئەڵمانیا لەم رووەوە وتی:\nلە كاتی پەیوندی كردنی لەگەڵ وەزیرانی دەرەوەی ئێران‌و توركیا‌و میرنشینە یەكگرتووەكان، هەستی بە مەترسی رەوشەكە كردووە.\nهەركاتێكیش بە رەسمی شكستی هەوڵە سیاسیەكان راگەیەندرا ئەو كاتە هەواڵەكانی جەنگی چوارەمی كەنداو دەبێتە ناو‌نیشانی سەرەكی ئاژانسەكانی جیهان.